title: Paini kesäolympialaisissa 1896

text: 1896 Ateenan kesäolympialaisissa kilpailtiin painissa vain kreikkalais-roomalaisessa painissa, jossa ei ollut painorajoituksia. Kilpailu käytiin 10.–11. huhtikuuta. Kilpailuun osallistui viisi urheilijaa neljästä maasta. Itävalta ja Unkari olivat yhdistyneet Itävalta-Unkariksi vuosina 1867–1918, mutta näissä tilastoissa Itävalta ja Unkari ovat erikseen, koska kyseisillä mailla oli omat joukkueet mukana olympialaisissa.


title: Paini kesäolympialaisissa 1896

text: Ateenassa palkittiin vain kaksi parasta, voittajalle hopeaa ja toiseksi tulleelle pronssia. Alla kuitenkin tulokset perinteisessä muodossa.


title: Paini kesäolympialaisissa 1896

text: Voittaja Schumann oli koko kilpailun lyhin (163 cm) ja kevyin osanottaja.


title: Paini kesäolympialaisissa 1896

text: Kreikkalainen Stéfanos Christópoulos kohtasi unkarilaisen Momčilo Tapavican nykyaikaisten olympialaisten ensimmäisessä painiottelussa. Ottelu oli hyvin tasainen, mutta päättyi väsyneen Tapavican häviöön.


title: Paini kesäolympialaisissa 1896

text: Toisessa ottelussa kohtasivat jo voimistelussa kultaa voittanut saksalainen Carl Schuhmann, sekä painonnostossa kultaa voittanut britti Launceston Elliot. Schuhmann voitti helposti.


title: Paini kesäolympialaisissa 1896

text: Kreikkalaisen Geórgios Tsítasin ei tarvinnut otella puolivälierissä, vaan pääsi suoraan välieriin.


title: Paini kesäolympialaisissa 1896

text: Ainoassa varsinaisessa välieräottelussa kohtasivat kreikkalaiset Geórgios Tsítas ja Stéfanos Christópoulos. Tsítas voitti ja pääsi finaaliin, kun taas Christópoulos varmisti pronssimitalin.


title: Paini kesäolympialaisissa 1896

text: Saksalaisen Carl Schuhmannin ei tarvinnut otella välierissä, vaan pääsi suoraan loppuotteluun.


title: Paini kesäolympialaisissa 1896

text: Loppuottelussa kohtasivat saksalainen Carl Schuhmann ja kreikkalainen Geórgios Tsítas. Ottelu jouduttiin kuitenkin siirtämään seuraavan päivään 40 minuutin painin jälkeen, koska aurinko oli laskenut ja todettiin että oli liian pimeää jatkamiseen.


title: Paini kesäolympialaisissa 1896

text: Seuraavana aamuna Schuhmann ja Tsítas jatkoivat otteluaan. Tällä kertaa Schuhmann voitti Tsítaksen nopeasti.


title: Paini kesäolympialaisissa 1896

text: Myös Yhdistyneellä kuningaskunnalla ja Unkarilla oli kisassa mukana painijoita, mutta he jäivät mitaleitta.


title: Unto Wiitala -palkinto

text: Unto Wiitala -palkinto on palkinto jääkiekon SM-liigan kauden parhaalle erotuomarille. Palkinnon saajan valitsee Liigan erotuomarikoulutusryhmä. Palkinnon nimi on kunnianosoitus jääkiekkomaalivahti ja erotuomari Unto Wiitalalle.


title: Aimo Hiltunen

text: Aimo Vesa Heikki Hiltunen () oli suomalainen näyttelijä ja teatteriohjaaja. Hiltunen toimi johtajana Lahden, Jyväskylän ja Kuopion kaupunginteattereissa.


title: Aimo Hiltunen

text: Hiltunen ohjasi myös Pyynikin kesäteatterin esityksiä ja toimi näyttelijä-ohjaajana Suomen Kansallisteatterissa. Vaimonsa Sirkka-Liisa Wilénin tapaan hänkin toimi myös radioäänenä ja elokuvanäyttelijänä. Elokuvanäyttelijänä hänet tunnettiin parhaiten Tuntemattoman sotilaan Lampisena.


title: Willem Johan Kolff

text:
Willem Johan Kolff (14. helmikuuta 1911 Leiden, Alankomaat – 11. helmikuuta 2009 Newtown Square, Pennsylvania, Yhdysvallat) oli alankomaalainen lääkäri, joka kehitti ensimmäisen toimivan hemodialyysilaitteen vuonna 1943.
Kolff opiskeli lääketiedettä Leidenin yliopistolla ja valmistui lääkäriksi 1938 ja erikoistui myöhemmin sisätautioppiin Groningenin yliopistolla (Ph.D. 1946). Hän sovelsi hemodialyysiä ensimmäistä kertaa vuonna 1943 ja havaitsi pian sen voivan pelastaa useita munuaissairaita ennenaikaiselta kuolemalta.


title: Willem Johan Kolff

text: Kolff muutti vuonna 1950 Yhdysvaltoihin. Häntä pidetään yhtenä keinoelinalan pioneereista. Hänelle myönnettiin muun muassa AMA Scientific Achievement Award, Albert Lasker Award for Clinical Medical Research ja Japani-palkinto.


title: Julien Gracq

text: Julien Gracq, oikealta nimeltään Louis Poirier, oli ranskalainen kirjailija. Hän syntyi 29. heinäkuuta 1910 Maine-et-Loiren departementissa sijaitsevassa Saint-Florent-le-Vieilin kunnassa ja kuoli 22. joulukuuta 2007 samassa departementissa, Angersin kunnassa. Hän kirjoitti romaaneja, runoja, näytelmiä sekä esseitä.


title: Julien Gracq

text: Gracq kävi koulua sisäoppilaitoksessa Nantesissa, josta jatkoi opiskelemaan Henri-IV-lyseoon. Vuonna 1930 hänet hyväksyttiin maineikkaaseen École normale supérieureen.


title: Julien Gracq

text: Gracqin teoksissa näkyy surrealismin ja saksalaisen romantiikan vaikutus. Surrealismiin hän tutustui lukiessaan surrealismin oppi-isän André Bretonin teoksia opiskellessaan ENS:ssä. Gracq ei kuitenkaan koskaan liittynyt surrealisteihin.


title: Julien Gracq

text: Gracqille myönnettiin teoksesta "Le rivage des Syrtes" vuoden 1951 Goncourt-palkinto, josta hän kieltäytyi, koska inhosi kirjailijoiden nousua mediapersooniksi.


title: Julien Gracq

text: Viimeisen teoksensa, esseekokoelman "Carnets du grand chemin" (1992) hän kirjoitti, kun muistivaikeudet ja nivelvaivat haittasivat jo työtä. Vuonna 2002 ilmestyi vielä kirja "Entretiens", johon on koottu Gracqin haastatteluja vuosilta 1970—2001.Gracqin kootut teokset ("Œuvres complètes") vuoteen 1992 saakka on julkaistu kahtena niteenä Bibliothèque de la Pléiade -sarjassa vuosina 1989 ja 1995.


title: Hans Hotter

text: Hans Hotter (19. tammikuuta 1909 – 6. joulukuuta 2003) oli saksalainen bassobaritoni. Hän sai toisen maailmansodan jälkeen kansainvälistä arvostusta Richard Wagnerin tulkinnoillaan.


title: Hans Hotter

text: Hotter syntyi Offenbach am Mainissa ja opiskeli Matthäus Roemerin johdolla Münchenissä. Hän toimi urkurina ja kuoromestarina ennen oopperadebyyttiään Troppaussa vuonna 1930.


title: Hans Hotter

text: Hotter esiintyi natsihallituksen aikana Saksassa ja Itävallassa, mutta kansainvälinen ura lähti käyntiin vasta Covent Garden -debyytistä 1947. Hän pääsi laulamaan useisiin merkittäviin eurooppalaisiin oopperataloihin ja debytoi vuonna 1950 Metropolitan-oopperassa. Hans Hotter lauloi mm. sopraano Anita Välkin kanssa samoissa oopperaproduktioissa New Yorkin Metropolitanissa ja Lontoon Covent Gardenissa.


title: Hans Hotter

text: Vaikka Hotter tuli kansainvälisesti tunnetuksi lähinnä saksalaisesta ohjelmistosta, kotimaassaan hän oli myös suosittu Giuseppe Verdin oopperan "Falstaff" pääroolissa. Hän vetäytyi lavalta vuonna 1972 ja teki sen jälkeen satunnaisia esiintymisiä. Hän sai mainetta mm. puheosuuksien kertojana Arnold Schönbergin "Gurrelieder"-teoksessa.


title: Hans Hotter

text: Hotter kuoli Münchenissä 94-vuotiaana.


title: Hans Hotter

text: Daland: Kurt Böhme, Senta: Helene Werth, Erik: Bernd Aldenhoff, Mary: Res Fischer, Steuermann: Helmut Krebs, Holländer: Hans Hotter - Chor und Sinfonieorchester des Norddeutschen Rundfunks - Wilhelm Schüchter - Hamburg 1951


title: Essi Luttinen

text: Essi Luttinen (s. 28. syyskuuta 1978) on suomalainen mezzosopraano.


title: Essi Luttinen

text: Luttinen opiskeli Turun konservatoriossa 1996–1998 ja Sibelius-Akatemiassa 1998–2005. Hän valmistui musiikin maisteriksi Sibelius-Akatemian oopperakoulutuksen osastolta vuonna 2005 ja on työskennellyt sen jälkeen freelancerina. Luttinen on opiskellut myös Lontoossa Royal College of Musicissa 2002–2003 ja Benjamin Britten International Opera Schoolissa 2003–2004.


title: Essi Luttinen

text: Vuonna 2005 Luttinen sai Karita Mattila -palkinnon ja voitti Merikanto-laulukilpailun. Vuonna 2006 hän oli toinen Lappeenrannan laulukilpailussa.


title: Essi Luttinen

text: Vuonna 2015 Luttinen osallistui Uuden Musiikin Kilpailuun Opera Skaalan laulajana.


title: Essi Luttinen

text: Vuonna 2016 Luttinen osallistui Tähdet, tähdet -ohjelman kolmannelle tuotantokaudelle. Luttinen putosi kilpailusta ensimmäisenä.


title: Alicia Machado

text: Yoseph Alicia Machado Fajardo (s. 6. joulukuuta 1976) oli neljäs Miss Universumiksi kruunattu venezuelalainen. Hän voitti kilpailun Las Vegasissa vuonna 1996.


title: Alicia Machado

text: Machado syntyi Maracayssä Araguan osavaltiossa. Hänen isänsä on kuubalainen ja äitinsä espanjalainen.


title: Alicia Machado

text: Kauneuskilpailuvoittonsa jälkeen Machado on luonut uraa TV-mallina ja näyttelijänä.


title: Late Night with David Letterman

text:
Late Night with David Letterman oli NBC:n myöhäisillan talk show -ohjelma jota juonsi koomikko David Letterman. Ohjelma esitettiin ensimmäisen kerran vuonna 1982 ja viimeinen jakso nähtiin vuonna 1993 jolloin David Letterman siirtyi juontamaan CBS -kanavalle omaa ohjelmaansa Late Show with David Lettermania. David Lettermanin jälkeen Late Nightia tuli juontamaan Conan O'Brien.
"Late Night with David Lettermania" ei ole esitetty Suomessa.


title: Late Night with David Letterman

text: The Tonight Show'n menestyksen innoittamana NBC halusi tehdä uuden talk show'n myöhäisiltaan, joka tulisi The Tonight Show'n jälkeen klo 0.30 ohjelmapaikalla. Alun perin juontajan työtä tarjottiin Steve Allenille joka oli The Tonight Show'n ensimmäinen juontaja. The Tonight Show'n silloinen juontaja Johnny Carson kuitenkin halusi Steve Allenin tilalle David Lettermanin. NBC:n johto suostui Johnny Carsonin vaatimukseen ja myöhemmin NBC tarjosi Lettermanille paikkaa.


title: Late Night with David Letterman

text: Ohjelmaa esitettiin neljä kertaa viikossa, maanantaista torstaihin ohjelman alkuajoista lähtien toukokuuhun 1987 asti yöllä klo 00.30-01.30 välisenä aikana. Perjantaisin Late Nightia alettiin lähettää kesäkuussa 1987. (ennen tätä NBC esitti perjantain myöhäisilloissa "Friday Night Videosia")


title: Late Night with David Letterman

text: Kuten tyypillisessä amerikkalaisessa talk show'ssa, myös Late Night with David Lettermanissa oli ainakin kaksi joskus jopa kolme vierasta per ohjelma, usein mukana oli myös musiikkivieras tai koomikko.


title: Mr Gay Europe

text: Mr. Gay Europe on nuorille homoseksuaalisille miehille suunnattu eurooppalainen kauneuskilpailu.


title: Mr Gay Europe

text: Ensimmäinen Mr. Gay Europe -kilpailu järjestettiin vuonna 2005 Norjan pääkaupungissa Oslossa. Seuraavana vuonna tapahtumapaikkana oli Amsterdam. Kilpailu on järjestetty vuosittain lukuun ottamatta vuotta 2010, jolloin kilpailu peruttiin.


title: Man’yōshū

text: Man’yōshū (, ”Kymmenen tuhannen lehden kokoelma”) on vanhin olemassa oleva ja hyvin arvostettu japanilaisen runouden kokoelma, joka on koottu Nara- tai varhaisella Heian-kaudella. Kokoaja tai kokoajista viimeinen on oletettavasti Ōtomo no Yakamochi, ja kokoelman viimeinen ajoitettu runo on vuodelta 759. Kokoelmaan sisältyy varhaisemmilta runoilijoilta runoja, joista monet ovat jääneet nimettömiksi tai pantu väärän, yleensä jonkun tunnetun runoilijan nimiin. Suurin osa kokoelmasta edustaa vaihetta 500–759.


title: Man’yōshū

text: Kokoelmassa on yli 4 000 runoa, pääosin tankoja, ja ne on kirjoitettu japaniksi kiinalaisin sanamerkein.


title: Vaasan merkki

text: Vaasan merkki eli Vaasan malli on kahdeksan postimerkin sarja, jota Suomen valkoinen senaatti valmistutti sisällissodan aikana 1918.


title: Vaasan merkki

text: Se muistuttaa Eliel Saarisen suunnittelemaa 1917 käyttöön otettua leijonamerkkiä, eli niin sanottua Saarisen mallia, mutta muun muassa soikio keskellä on erimuotoinen. Merkkien arvot ovat 5p, 10p, 30p, 40p, 50p, 70p, 1mk ja 5 mk. Vaasan malliset merkit ovat harvinaisempia ja kysytympiä filatelistien keskuudessa kuin yleisemmät Saarisen merkit. Merkkien ulkoasun suunnittelija oli Matti Visanti.


title: Linda Eder

text: Linda Eder (s. 3. helmikuuta 1961) on yhdysvaltalainen laulaja ja näyttelijä. Hän oli vuosina 1998–2005 naimisissa muusikko Frank Wildhornin kanssa.


title: Ray Draper

text: Raymond Allen "Ray" Draper (3. elokuuta 1940 – 1. marraskuuta 1982) oli yhdysvaltalainen hard bop -muusikko ja tuubansoittaja. Hän kärsi huumausaineongelmista ja kuoli henkirikoksen uhrina New Yorkissa.


title: Romuva

text: Romuva kuuluu balttilaiseen mytologiaan. Se oli luultavasti alun perin muinaispreussilainen pyhättö, jonka 1200-luvun ristiretkeläiset, todennäköisimmin Kalpaveljet tuhosivat. Filosofi Vydūnas pitää Romuva uskonnollisena taivaana tai sen vertauskuvana.


title: Romuva

text: Nykyään Romuva on uuspakanallinen uskontokunta, joka toimii lähinnä Liettuassa. Se perustettiin vuonna 1967, ja alkoi toimia näkyvämmin Liettuan saatua itsenäisyytensä takaisin 1990. Romuvan tunnus on liekehtivä tammi.


title: Romuva

text: Latvian ja Liettuan balteilla on edelleen samantapaisia myyttisiä perinteitä. Niiden päämääräksi katsotaan sisäinen rauha ja rauha luonnon kanssa. Balttilainen muinaisusko ei kiellä toisten jumalien olemassaoloa.


title: Surtur (sarjakuvahahmo)

text: Surtur on kuvitteellinen tulidemoni, Muspelheimin valtias Marvelin sarjakuvissa.


title: Surtur (sarjakuvahahmo)

text: Hänen pyrkimyksensä on tuhota koko maailmankaikkeuden elollinen elämä tulella, jotta hän olisi ainoa olemassa oleva olento. Tämä pakkomielle on ylittänyt jo maailmankausia sitten kaikki mahdolliset rajat.


title: Surtur (sarjakuvahahmo)

text: Hän räjäyttää kokonaisen galaksin luodakseen tulen, jossa voi takoa huotrattoman valtamiekan, Iltahämärän; hän aikoo sytyttää miekan maagisella tulella, ja sen avulla polttaa koko kaikkeuden. Paha vain hänen kannaltaan, kysymykseen tuleva tuli on Asgardissa tarkkaan vartioituna.


title: Surtur (sarjakuvahahmo)

text: Asgardin supersankarit, kärjessä Thor ja muukalaisrodun edustaja Beta-Bill, estävät hänen aikeensa ja itse Odin asettuu kaksintaisteluun Surturia vastaan jättimäisen soturin hahmossa vangiten tämän valtakuntaansa.


title: Surtur (sarjakuvahahmo)

text: Keräilijä-niminen muukalaisolento on nähnyt ennakkonäyn Surturin aikeista ja kerää eri elämänmuotoja talteen luodakseen uuden kaikkeuden tuhon jälkeen – joskin tästä työstä on tullut hänelle enemmän huvittelumuoto kuin vakava työ. Hän yrittää kaapata Marrinan koska tämä on yksi hänen eniten keräämästään monipuolisimmasta lajista, plodexeista, mutta Alfa-lentue johon Marrina kuuluu estää aikeet.


title: Patrik Štefan

text: Patrik Štefan (s. 16. syyskuuta 1980 Příbram, Tšekkoslovakia) on tšekkiläinen entinen jääkiekkoilija.


title: Patrik Štefan

text: Štefan varattiin vuoden 1999 NHL:n . Hänen valintaansa pidetään yleisesti yhtenä pahiten epäonnistuneista ykkösvarauksista NHL:n historiassa.


title: Patrik Štefan

text: Ennen siirtymistään Atlanta Thrashersiin hän pelasi Sparta Prahassa ja IHL-liigan Long Beach Ice Dogsissa. Štefan pelasi Atlantassa kuusi kautta keräten 177 pistettä. NHL:n työsulkukaudella 2004–2005 hän liittyi SM-liigan Tampereen Ilvekseen, jossa kertyi 37 runkosarjan ottelussa 13 maalia ja 28 maaliin johtanutta syöttöä. Pudotuspelien seitsemässä pelissä Štefan iski yhden maalin ja syötti kuusi. Hän on toistaiseksi ainoa SM-liigassa pelannut NHL:n ykkösvaraus.


title: Patrik Štefan

text: Štefan ei onnistunut vastaamaan häneen kohdistuneisiin suurin odotuksiin, ja lopulta 24. kesäkuuta 2006 hän siirtyi vaihtokaupassa pelaamaan Dallas Starsin riveihin. Atlanta sai Dallasilta kaupassa Jaroslav Modrýn, Niko Kapasen ja 7. kierroksen varausvalinnan vuoden 2006 draftiin.


title: Patrik Štefan

text: Štefan sai huomiota kun hän tammikuussa 2007 ottelun viimeisellä minuutilla Edmonton Oilersia vastaan epäonnistui laittamaan kiekon tyhjään verkkoon, ja syntyneestä vastahyökkäyksestä Ales Hemsky pääsi tekemään maalin.


title: Patrik Štefan

text: Kesällä 2007 Štefan jätti NHL-kaukalot ja siirtyi Sveitsin pääsarjassa pelaavan SC Bernin riveihin. Bernissä Štefan ehti pelata vain kaksi Sveitsin liigan ottelua ennen lopettamiseen johtanutta loukkaantumista. Häneen kohdistui taklaus toisessa pelissään ja kesällä leikattu lonkka sai kovan osuman. Štefan oli kärsinyt parin kauden ajan NHL:ssä lonkkavaivoista ja nyt lääkärit suosittelivat uran lopettamista.


title: Edgar Wayburn

text: Edgar Wayburn (17. syyskuuta 1906 – 5. maaliskuuta 2010) oli yhdysvaltalainen luonnonsuojelija. Hän toimi Sierra Clubin puheenjohtajana viiden kauden ajan 1960-luvulla.


title: Edgar Wayburn

text: Wayburn oli muun muassa mukana luomassa Redwood National Parkia. Hänelle myönnettiin vuonna 1995 Albert Schweitzer Prize for Humanitarism.


title: Edgar Wayburn

text: Yhdysvaltain presidentti Bill Clinton myönsi Wayburnille vuonna 1999 Presidential Medal of Freedomin ilmoittaen, että ”Wayburn on sekä Sierra Clubin puheenjohtajana että yksityishenkilönä säästänyt enemmän luontoamme kuin kukaan muu elossa oleva ihminen”.


title: Gunther

text: Gunther voi tarkoittaa:


title: Not Necessarily the News

text:
Not Necessarily the News oli yhdysvaltalainen satiirinen sketsisarja joka perustui BBC:n samantyyppiseen ohjelmaan "Ei yhdeksän uutiset".
Ohjelmaa esitti HBO -kanava vuosina 1983-1990. Ohjelmaa ei ole esitetty Suomessa. Not Necessarily the News oli myös Conan O'Brienin ja Greg Danielsin ensimmäinen kunnon käsikirjoittajan työ.


title: Luna Sea

text: LUNA SEA on japanilainen rock-yhtye, joka perustettiin Kanagawassa vuonna 1989. Yhtye hajosi vuonna 2000, mutta sen jäsenet eivät puhu siitä "hajoamisena" vaan pikemminkin eräänlaisena "väliverhona". Bändi julkaisi seitsemän albumia ja useita singlejä sekä VHS/DVD julkaisuja 90-luvulla. Monet LUNA SEA jäsenet ovat aloittaneet muissa yhtyeissä, mutta yhtyeen musiikkia kuunnellaan vieläkin maailmalla. 2007 LUNA SEA johtava kitaristi SUGIZO liittyi Yoshikin "superbändi" X Japaniin.


title: Kastehelmi Karjalainen

text: Kastehelmi Karjalainen (10. toukokuuta 1911 Helsinki – 11. joulukuuta 1973 Turku) oli suomalainen lausuntataiteilija, erityisesti kansanrunouden tulkitsija. Karjalaisen vanhemmat olivat räätälimestari Otto Karjalainen ja Ida o.s. Kainulainen. Lapsuudenkoti sijaitsi Helsingin Punavuoressa (Pursimiehenkatu 12). Kesäisin Kastehelmi sai tutustua karjalaisiin sukujuuriinsa äitinsä lapsuudenkodissa Käkisalmessa ukko Juhani Kainulaisen ja Riitta-mummon (o.s. Janatuinen) hoivissa. Juhani oli muinaisrunojen ja loitsujen taitaja.


title: Kastehelmi Karjalainen

text: Karjalainen solmi avioliiton vuonna 1938 Heimo Riihimäen kanssa. Se oli kahden taiteilijan liitto, Heimo oli ammatiltaan arkkitehti, mutta sisimmältään kuvataiteilija. Kastehelmin rinnalla ja tuella hän loi omaa taiteilijauraansa.


title: Kastehelmi Karjalainen

text:
Perheeseen syntyi neljä lasta: Marjatta, Sirkku, Juhana ja Terttu, joista tyttäret osallistuivat esiintymiskiertueille. Elämäntehtäväkseen Karjalainen koki runo- ja lauluperinteen välittämisen kaikelle kansalle.
Karjalainen valmistui ylioppilaaksi vuonna 1931. Hän opiskeli Helsingin yliopistossa vuosina 1931–1934 suomen kieltä, kirjallisuutta ja kansanrunoutta. Näytteleminen (ylioppilasteatteri) ja lausuntaharrastus vetivät puoleensa. Elettiin kansallisen identiteetin etsinnän aikaa, ja nuori ylioppilas lähti runonkeruumatkalle Raja-Karjalaan, muun muassa Kiihtelysvaaran maisemiin.


title: Kastehelmi Karjalainen

text: Talvisodan syttyessä Karjalainen oli juuri perustanut perheen ja saanut esikoisensa. Suomen kansaa ja Karjalan heimoa koettelivat raskaat vuodet. Kastehelmi teki lukuisia kiertueita rintamalle ja esiintyi Aunuksen radiossa. Asemasodan aikana koti oli Käkisalmessa, ja sieltä Kastehelmi lähti runonkeruumatkoille (mm. Aunus, Vienan-Karjala, Syväri, Vuokkiniemi).


title: Kastehelmi Karjalainen

text: Kipinänä lausujanuralle oli voitto akateemisissa lausuntamestaruuskilpailuissa vuonna 1932. Karjalainen uusi mestaruutensa seuraavana keväänä, ja vain vuotta myöhemmin hän piti lausuntaillan Helsingin Konservatorion salissa. Ohjelmistossa oli muun muassa Aino Kallaksen "Reigin pappi", Kersti Bengrothin ”Anu ja Mikko" sekä Mika Waltarin "Kissa kiihkeä". Jo ensimmäisessä koitoksessaan Kastehelmi saavutti arvostelu- ja yleisömenestyksen.


title: Kastehelmi Karjalainen

text: ”Vaatimattoman luonnollisena hän vetosi yleisöön pelkästään esityksensä ’ominaispainolla’, sillä synnynnäisten lahjojen suuntaan kehitetyllä luonnollisella taidolla, jossa ei tuntunut minkäänlaista teknillistä rakentelua eikä tyylittelevää muotosommittelua, vaan joka tavoitti vaivattomasti oikean korostuksen, värityksen, luonteen, sävyn, sävelen ja vauhdin tulkittavalle.” (Uusi Suomi, H. Jalkanen.)


title: Kastehelmi Karjalainen

text: Kansanrunouden ohella kuului ohjelmistoon aikakauden lyyrikkojen tuotantoa (mm. Eino Leino, Edith Södergran, Aale Tynni, Lauri Viita), lapsinovelleja (mm. Ester Erhomaa, Teuvo Pakkala, Oiva Paloheimo) ja satuja (mm. Anni Swan, H. C. Andersen). Taiteilija tulkitsi myös syntyperältään karjalaisten kirjailijoiden (Viljo Kojo, Unto Seppänen, Kerstin Bergroth, Kyllikki Mäntylä) tuotantoa.


title: Kastehelmi Karjalainen

text: Kansanrunouden pohjalle rakentuvia lausuntailtoja olivat mm. ”Karjalainen nainen” (1943), ”Karjalaiset runonlaulajat” (1945) sekä ”Viimeiset runonlaulajat” (1949). Vuodesta 1953 lähtien äidin mukana esiintyivät tyttäret, ensin Marjatta ja Sirkku, myöhemmin myös perheen kuopus Terttu. Näistä lausuntailloista mainittakoon mm. ”Lapsi iloissaan ja suruissaan” (1953, 1954, 1955) sekä H. C. Andersenin 150-vuotisjuhlan kunniaksi järjestetty ilta ”Satukuningas, elämä ja tarinat” (1955). Vuonna 1964 Karjalainen teki pitkän, menestyksekkään esiintymismatkan Yhdysvaltoihin ja Kanadaan.


title: Kastehelmi Karjalainen

text: Kastehelmi Karjalainen aloitti lausuntakiertueet Helsingin Konservatoriosta ja jatkoi esiintymisiä kaikkialle Suomeen, niin suuriin kaupunkeihin kuin myös pienille paikkakunnille. Hän oli odotettu vieras esiintymään myös kouluissa, kansanopistoissa ja varuskunnissa. Kun Kastehelmi Karjalainen tyttärineen esiintyi, palkitsivat kuulijat heidät aina raikuvin suosionosoituksin. Myös kriitikot ymmärsivät Kastehelmin ainutkertaisen lahjakkuuden. Oheinen arvostelu oli tyyppiesimerkki:


title: Kastehelmi Karjalainen

text: ”Kastehelmi Karjalainen tyttärineen valloitti jälleen eilen Konservatorion salin täyttäneen yleisön sillä sydämellisellä, elämänmyönteisellä taiteellaan, joka on niin äidillä kuin tyttärilläkin luontaisena kummilahjana.” (Suomen Sos.dem. 6.6.1954)


title: Kastehelmi Karjalainen

text: Karjalainen antoi lausuntatunteja koko taiteilijauransa ajan. Muutettuaan Turkuun hän alkoi kutsua lapsioppilaitaan Turun Annikeiksi – olihan Helsingillä omat Helkatyttönsä.


title: Kastehelmi Karjalainen

text: Heimo ja Kastehelmi rakennuttivat kierrätyshirsistä komean talon Martinmäelle (Sirkantie 2). Talo valmistui 1952 ja jäi Kastehelmin viimeiseksi kodiksi. Hän ehti nähdä seitsemän lapsenlapsensa syntymän. Näistä ’vunukoistaan’ hän kertoo kirjassaan ”Maammo, oleks historiaa”. Lapsenlapset olivat mukana myös kahdessa TV-ohjelmassa (Kalevalan päivänä ”Pienten piirissä” 1966 ja Tauno Äijälän TV-sarjassa ”Ihania isoäitejä” 1966).


title: Kastehelmi Karjalainen

text: Kastehelmi Karjalainen sairastui vakavasti ollessaan vasta 62-vuotias. Hän kuoli joulukuussa 1973. Karjalainen on haudattu Turun vanhalle hautausmaalle (V.5.4.7.155-156). Haudalla on heimokansan pystyttämä kuvanveistäjä Niina Sailon muotoilema muistokivi.


title: Kastehelmi Karjalainen

text: Kastehelmi Karjalaiselle myönnettiin vuonna 1973 Pro Finlandia -mitali tunnustuksena taiteellisesta työstä.


title: Kastehelmi Karjalainen

text: Omaelämäkerralliset romaanit:


title: Kastehelmi Karjalainen

text: Toimitustyöt:


title: Kastehelmi Karjalainen

text: Artikkeleita, matkakuvauksia, novelleja ja pakinoita sanoma- ja aikakauslehdissä (mm. Suomen Kuvalehti, Kotiliesi).


title: Kastehelmi Karjalainen

text: Kastehelmi Karjalaisen valokuva- ja dokumenttijäämistö, omaisten hallussa.


title: Tuohikirje 292

text: Tuohikirje numero 292 on vanhin tunnettu itämerensuomalaisella kielellä kirjoitettu teksti, eräs Novgorodin tuohikirjeistä. Teksti on kirjoitettu 1200-luvun puolivälissä. Sen löysivät neuvostoliittolaiset tutkijat vuonna 1957 Artemi Artsihovskin johdolla Novgorodin länsipuolelta Nerevskin arkeologisesta kaivauksesta. Tuohikirjeen sanoma on tulkinnanvarainen sekä merkkien osittaisen epäselvyyden että itse kieliasun vuoksi. Esimerkiksi sanojen välejä ei ole merkitty. Tutkijat ovat yksimielisiä tekstin tulkinnasta siltä osin, että teksti alkaa sanoilla "jumalan nuoli" tai "jumala nuoli". Sanojen "nuoli" ja "jumala" on tulkittu toistuvan tekstissä. Tämän perusteella tekstiä pidetään ukkoseen liittyvänä loitsuna. "Jumalan nuoli" ei tiettävästi esiinny sana sanalta myöhemmässä kansanperinteessä, mutta salamaa ja ukonvaajaa on joka tapauksessa pidetty ukkosen jumalan ampumina nuolina. Muilta osin tekstiä ovat eri tutkijat tulkinneet eri tavoin. On esitetty myös, että teksti saattaisi olla kalevalamittainen runo, jonka jokainen säe on kirjoitettu omalle rivilleen.


title: Tuohikirje 292

text: Useimmat tutkijat ovat pitäneet kirjoitusta aunuksenkarjalaisena, mutta itämerensuomen eri haarojen ollessa vasta muodostumassa, kielimuotoa on hankala lokeroida. Kirjoituksen ikä on määritetty stratigrafisesti ja dendrokronologisesti sen löytökerrostuman perusteella vuosien 1240 ja 1260 välille. Tuohikirjettä säilytetään Novgorodin yhdistyneessä valtionmuseossa.


title: Tuohikirje 292

text:
Teksti on kirjoitettu kyrillisillä kirjaimilla. Osa kolmannen rivin kirjaimista on tulkinnanvaraisia epäselvän kirjoitusasun vuoksi.
Suoraan translitteroituna latinalaisiin aakkosiin:
Teksti Juri Jelisejevin kääntämänä latinalaiseen kirjaimistoon sanaväleineen vuonna 1959 ja tulkittuna nykysuomeen.


title: Tuohikirje 292

text: Martti Haavio on arvellut, että tuohikirjeen teksti olisi loitsu, joka on kirjoitettu valan vahvistukseksi. Tämän tulkinnan mukaan tekstissä ensin vakuutetaan jumalan nuolen eli pelätyn salaman kautta. Salaman on monissa kulttuureissa uskottu olevan jumalallisen oikeuden jakaja, jonka on uskottu iskevän valapattoihin ja muihin petollisiin. Sitten vakuutetaan, että jos sen kirjoittaja ei pidä sanaansa, niin jumala hänet tuomitkoon.


title: Tuohikirje 292

text: Professori Jevgeni (Eugene) Helimski kritisoi vuonna 1986 julkaistussa teoksessaan Martti Haavion tulkintaa, ja antoi kolmannen tieteellisen tulkinnan tekstistä. Jelisejevin tapaan hän uskoi sen olevan loitsu.


title: Tampereen linja-autoasema

text: Tampereen linja-autoasema on matkustajaterminaali Tampereella. Asema valmistui 1938 Jaakko Laaksovirran ja Bertel Strömmerin suunnitelmien mukaan. Valmistuessaan asema oli pohjoismaiden suurin ja uudenaikaisin.


title: Tampereen linja-autoasema

text: Linja-autoliikenteen alkuaikoina 1920-luvulla kaikki linja-autot lähtivät Keskustorilta Vanhan kirkon edustalta, mutta liikenteen vilkastuessa tori kävi nopeasti ahtaaksi. Vuonna 1929 valmistuivat Bertel Strömmerin suunnittelemat, keskenään miltei täysin samanlaiset Tampereen itäinen ja läntinen kaukolinja-autoasema. Edellinen sijaitsi nykyisen aseman naapuritontilla Sorin aukiolla, jälkimmäinen Pyynikintorin kulmalla Pirkankadun varressa. Molemmat asemat rakennettiin öljy-yhtiöiden − itäinen Shellin, läntinen Esson (silloinen Nobel-Standard) − rahoituksella ja kummankin aseman yhteydessä toimi huoltoasema. Kaupunki vuokrasi tontit asemien käyttöön 20 vuodeksi. Lähiliikenne jäi edelleen Keskustorille. Vuonna 1933 kummankin kaukolinja-autoaseman ylläpitäjäksi tuli juuri perustettu valtakunnallinen Oy Matkahuolto Ab. Kaksi erillistä linja-autoasemaa yli kilometrin päässä toisistaan osoittautui kuitenkin ennen pitkää hankalaksi ja epäkäytännölliseksi ratkaisuksi ja alettiin suunnitella niiden toimintojen yhdistämistä.


title: Tampereen linja-autoasema

text: Tampereen linja-autoaseman rakennuskustannukset olivat noin kahdeksan miljoonaa markkaa. Asema rahoitettiin kokonaan kunnallisin varoin. Aloitteen kahden erillisen linja-autoaseman toimintojen yhdistämisestä teki Tampereen huomattavin liikennöitsijä, silloisen Linja-autoliikennöitsijäin Liiton Tampereen osaston puheenjohtaja Väinö Paunu vuonna 1933. Seuraavana vuonna kaupunki nimitti toimikunnan tutkimaan ehdotusta ja etsimään uuden aseman sijaintipaikkaa. Kaupungin johto olisi halunnut aseman sijoitettavaksi rautatieaseman yhteyteen, mutta liikennöitsijät pitivät paikkaa liian ahtaana ja ehdottivat vapaata tonttia Hatanpään valtatien varressa, mikä sitten tulikin päätökseksi. Kaupunginvaltuusto teki päätöksen aseman rakentamisesta 27. lokakuuta 1936, rakennustyöt alkoivat 15. joulukuuta 1937 ja asema vihittiin käyttöön 8. joulukuuta 1938.


title: Tampereen linja-autoasema

text: Rakennus on säilynyt alkuperäisessä käyttötarkoituksessaan ja -asussaan, ja on asemakaavassa suojeltu kohde. Arkkitehtuuriltaan asemarakennus edustaa ajalleen tyypillistä käytännönläheistä ja pelkistettyä funktionalismia. Rakennuksen pituus on 110 metriä ja sen lattiapinta-ala on yli 1 300 m² sekä tilavuus 18 000 m³.


title: Tampereen linja-autoasema

text: Vuoden 1939 aikana Tampereen linja-autoasemalta lähti arkipäivisin 163 vuoroa. Lähtölaitureita oli 32 ja pysäköintipaikkoja jopa sadalle linja-autolle. Matkustajamäärissä Tampereen linja-autoasema hävisi Helsingin linja-autoasemalle, mutta tavaraliikenteen osalta se oli selkeästi Suomen suurin. Myöhempinä vuosikymmeninä linja-autoaseman liikennetilat ovat pienentyneet, kun alueita on otettu muuhun käyttöön.


title: Tampereen linja-autoasema

text: Toisen maailmansodan sytyttyä linja-autoaseman toiminta supistui huomattavasti polttoainepulan ja liikennerajoitusten vuoksi ja siksi, että huomattava osa linja-autoista otettiin puolustusvoimien käyttöön. Linja-autoasema kärsi vaurioita Neuvostoliiton ilmavoimien pommittaessa Tamperetta talvisodan aikana. Viimeisessä pommituksessa maaliskuun 2. päivänä 1940 aseman pääsisäänkäynnin eteen putosi voimakas lentopommi. Tästä huolimatta aseman toiminta jatkui keskeytyksettä ja vauriot korjattiin välirauhan aikana. Hiljaisimmillaan aseman toiminta oli jatkosodan aikana vuosina 1942–1943, jolloin monien linjojen ajaminen oli jouduttu keskeyttämään kokonaan.


title: Tampereen linja-autoasema

text: Linja-autoaseman toiminta oli vilkkaimmillaan 1960-luvun loppupuolella, jolloin sieltä lähti normaaleina arkipäivinä noin 470 vuoroa. 1980-luvun lopulla määrä oli supistunut alle 400:aan, mikä johtui varsinkin henkilöautojen määrän lisääntymisestä, mutta osittain myös eräiden lähinnä paikallisten vuorojen lähtöpaikan siirtämisestä Pyynikintorille. Kun linja-autoaseman rahdinkäsittelytilat olivat tulleet ahtaiksi, rakennettiin linja-autoaseman ja Tampereen valtatien väliin uusi tavara-asema, joka saatiin käyttöön vuoden 1985 alussa. Linja-autoasemalla oli myös Länsilinjat Oy:n toimisto vuoteen 1984 saakka, jolloin yhtiön kaikki toiminnot siirtyivät uusiin tiloihin Sarankulman teollisuusalueelle.


title: Tampereen linja-autoasema

text: Vuosina 1995–2004 tutkittiin valtakunnalliseen matkakeskushankkeeseen liittyen useassa vaiheessa linja-autoaseman siirtämistä rautatieaseman yhteyteen. Työssä tutkittiin myös "hajautetun matkakeskuksen" mallia, jossa linja-autoasema säilyisi Ratinassa. Kaupunginhallituksen suunnittelujaosto päätti 31. toukokuuta 2004, että linja-autoasema säilyy alkuperäisellä paikallaan.


title: Tampereen linja-autoasema

text: Tampereen linja-autoasemalla alkoi joulukuussa 2007 noin vuoden kestänyt mittava perusparannus, jossa lähtölaiturit siirrettiin aseman itäpuolelle, linja-autojen pysäköintipaikat poistettiin, 1980-luvulla rakennettu tavara-asema purettiin, rakennettiin uusi laiturikatos ja palautettiin rahtiterminaali alkuperäiselle paikalleen aseman eteläpäätyyn. Tilausajot ja aseman saattoliikenne jäivät entiselle laiturialueelle aseman länsipuolelle. Muutostöiden kantavana ajatuksena oli, että linja-autot viipyvät asemalla vain tarpeellisen ajan eli jättävät saapuvat matkustajat aseman pääovelle ja rahdin terminaaliin sekä ottavat lähtevät tavarat terminaalista ja uudet matkustajat laiturikatoksesta.


title: Tampereen linja-autoasema

text: Muutos- ja perusparannustöissä otettiin huomioon tulevan Ratinan kauppakeskuksen rakentaminen. Kauppakeskus rakennettiin Ratinan stadionin ja linja-autoaseman väliin, ja samalla kauppakeskuksen tontin läpi kulkenut Vuolteenkatu siirrettiin aivan linja-autoaseman taakse. Linja-autoasemalta pääsee myös suoraan kauppakeskukseen liukuportaita pitkin.


title: Tampereen linja-autoasema

text: Linja-autoaseman, Matkahuollon käyttöön tulevien tilojen varsinaiset perusparannustyöt valmistuivat vuoden 2008 syyskuussa, jonka jälkeen Matkahuolto aloitti tilojen kalustamisen. Perusparannetut tilat sekä linja-autojen uudet lähtölaiturit otettiin käyttöön 13. lokakuuta 2008. Virallisia avajaisia vietettiin 22. lokakuuta 2008, jolloin Tampereen kaupungin pormestari Timo P. Nieminen vihki aseman käyttöön yhdessä Matkahuollon toimitusjohtaja Pekka Hongiston sekä Linja-autoliiton puheenjohtajan, Väinö Paunu Oy:n toimitusjohtajan Martti Paunun kanssa.


title: Tampereen linja-autoasema

text: Perusparannus saatiin päätökseen vuoden 2008 loppupuolella, jolloin rakennuksen pohjoispäädyssä sijaitsevat liiketilat valmistuivat.


title: Joonas Hytönen Show

text: Joonas Hytönen Show oli Joonas Hytösen juontama keskusteluohjelma, jota MTV3 esitti vuoden 1999 kesästä kevääseen 2003. Myös kaapeli-tv-kanava TVTV! esitti ohjelmaa. Ohjelma nauhoitettiin syksystä 2001 alkaen mediakeskus Lumen studioilla Helsingissä. Hytösen lisäksi ohjelmassa esiintyi Lenni-Kalle Taipale yhtyeensä kanssa. Joonas Hytönen Show'n tuotti Hytösen itse omistama tuotantoyhtiö Illusioni Oy.


title: Joonas Hytönen Show

text: Vuoden 2003 keväällä ohjelma keräsi noin puoli miljoonaa katsojaa per jakso.


title: Otto Wellingk

text: Otto Wellingk (s. 1649 Jaama, Inkeri, k. 19. toukokuuta 1708 Tukholma) oli kreivi sekä ratsuväenkenraali, Jewen (nyk. Jõhvi), Kurtinan ja Viurilan vapaaherra.


title: Otto Wellingk

text: Ylioppilas Uppsalasta 23. marraskuuta 1661, luutnantti Bremenin ruotsalaisessa rykmentissä 1664, ratsumestari Königsmarckin rykmentissä Ranskassa 1666, majuri siellä 1668, erosi palveluksesta Ranskassa 1670 everstinä, eversti Itä-Götanmaan värvätyssä ratsuväkirykmentissä 20. elokuuta 1676, vapaaherra 23. joulukuuta 1676 yhdessä veljensä Mauritz Wellingkin kanssa, eversti Uudenmaan ja Hämeen läänin ratsuväkirykmentissä 1678, kenraalimajuri ratsuväessä 21. helmikuuta 1687, maaherra Ruotsissa 1. heinäkuuta 1687, kenraaliluutnantti ja Skånen kenraalikuvernööri 23. joulukuuta 1693, Inkerinmaan ja Käkisalmen läänin kuvernööri 4. heinäkuuta 1698, ratsuväenkenraali 4. heinäkuuta 1698, Inkerinmaan ja Liivinmaan joukkojen ylipäällikkö 12. toukokuuta 1700, kuninkaallinen neuvos ja Turun hovioikeuden presidentti 27. joulukuuta 1705, kreivi 20. heinäkuuta 1706.


title: Otto Wellingk

text: Otto Wellingkin isä oli Otto Wellingk (n. 1610 – 1656) ja äiti Christina Mannersköld (n. 1628 – 2. marraskuuta 1679).


title: Otto Wellingk

text:
Otto Wellingkin kunnostautumisen vuoksi kuningas Ludvig XIV tarjosi hänelle everstin (komentajan) virkaa ranskalaisessa ratsuväkirykmentissä. Wellingk Haavoittui vaikeasti Lundin taistelussa 4. joulukuuta 1676.
Narvan taistelussa 20. marraskuuta 1700 hän komensi oikeaa sivustaa, Osallistui Klissovin taisteluun 1702, Lembergin piiritykseen 1704 ja Punitzin operaatioon 1704.


title: Vladi Marmo

text: Vladi Marmo (vuoteen 1935 "Forsblom", 20. huhtikuuta 1914 Orel, Venäjän keisarikunta – 23. elokuuta 1969 Vaajakoski) oli professori ja Geologian tutkimuskeskuksen ylijohtaja 1960–1969. Marmo oli maajoukkuetason koripalloilija ja edusti Suomea EM-kilpailuissa vuonna 1939. Sota-aikana Marmo toimi tiedustelu- ja kaukopartiotehtävissä Osasto Kuismasessa (myöhemmin osa Erillinen pataljoona 4:ää). Hän toimi Suomen Filatelistiliiton puheenjohtajana 1963–1967.


title: Vladi Marmo

text: Marmon uskotaan auttaneen yhdysvaltalaisia saamaan suomalaisia entisiä kaukopartiomiehiä asiamiehikseen toisen maailmansodan jälkeen lähinnä auttamaan neuvostoliittolaisten ydinkokeiden valvontaan.


title: Vladi Marmo

text: Marmon vanhemmat olivat Wilhelm Fredrik Forsblom ja Vera Nefedjeva. Marmo kuoli auto-onnettomuudessa Vaajakoskella elokuussa 1969.


title: Gareth Bale

text: Gareth Frank Bale (s. 16. heinäkuuta 1989 Cardiff) on walesilainen jalkapalloilija, joka edustaa Espanjan Primera Divisiónissa pelaavaa Real Madridia.


title: Gareth Bale

text: Bale siirtyi maailmanennätyksen rikkoneella siirtosummalla Real Madridiin syyskuussa 2013. Real Madrid kirjautti virallisesti siirtosumman suuruudeksi 91,6 miljoonaa euroa, mutta julkisuuteen vuotaneiden todisteiden mukaan espanjalaisseura olisi maksanut Tottenhamille pelaajan oikeuksista yhteensä 100,8 miljoonaa euroa.


title: Gareth Bale

text: Bale on voittanut Mestarien liigan neljä kertaa Real Madridin kokoonpanossa.


title: Gareth Bale

text: Bale herätti Southamptonin kykyjenetsijöiden kiinnostuksen jo yhdeksänvuotiaana ja pääsi seuran nuorisoakatemiaan. Koulun liikuntatunnilla Bale oli niin ylivoimainen ikätovereihinsa nähden, että liikunnanopettaja Gwyn Morris määräsi Balen pelaamaan jalkapallossa vain yhdellä kosketuksella ja kielsi häntä käyttämästä vasenta jalkaa. Whitchurch High School -koulua käynyt cardiffilainen pelasi myös rugbya ja harrasti kestävyysjuoksua.


title: Gareth Bale

text: Balesta tuli 17. huhtikuuta 2006, 16 vuoden ja 275 vuorokauden ikäisenä Theo Walcottin jälkeen nuorin Southamptonin edustusjoukkueessa pelannut pelaaja. Hän pelasi koko ottelun Saintsin voittaessa Mestaruussarjan ottelussa Millwallin numeroin 2–0. Bale herätti pian huomiota erityisesti erinomaisena vapaapotkujen laukojana. Hänet valittiin The Football Leaguen vuoden nuoreksi pelaajaksi kauden 2006–2007 jälkeen.


title: Gareth Bale

text: Southamptonissa pelatessaan Bale oli pitkään siirtohuhujen kohteena. Cardiffilaisen palveluksista olivat kiinnostuneet suurseurat Arsenal, Manchester United, Tottenham, Liverpool, Newcastle ja Real Madrid. Bale vannoi kuitenkin pysyvänsä Southamptonissa, jos seura nousee Valioliigaan. Toukokuussa 2007 varmistui, ettei Southampton nouse Valioliigaan, ja 25. toukokuuta 2007 Bale siirtyi Tottenhamiin viiden miljoonan punnan korvauksella, jonka oli mahdollista nousta 10 miljoonaan puntaan riippuen pelaajan menestyksestä. Tottenhamin urheilutoimenjohtaja Damien Comolli uskoi Balen nousevan runkopelaajaksi jo seuraavalla kaudella.


title: Gareth Bale

text:
Valioliigadebyyttinsä Bale teki Tottenhamissa 26. elokuuta 2007 ottelussa Manchester Unitedia vastaan. Uran toisessa liigaottelussa 1. syyskuuta pelatussa 3–3-tasapelissä Fulhamia vastaan Bale teki ensimmäisen valioliigamaalinsa onnistuttua yllättämään Fulhamin suomalaisvahti Antti Niemen. 2. joulukuuta 2007 ottelussa Birmingham Cityä vastaan Bale loukkasi jalkansa ja joutui pois pelikentiltä arviolta kolmeksi kuukaudeksi. Lopulta Bale oli koko loppukauden poissa.
Kaudella 2008–2009 Bale sai pelinumerokseen numeron 3, joka oli ennen kuulunut Lee Young-Pyolle. Bale kamppaili koko kauden ajan Benoît Assou-Ekotton kanssa vasemman puolustajan avauspaikasta, ja lopulta walesilaiselle kertyi 16 liigaottelua kauden aikana.


title: Gareth Bale

text: Kesäkuussa 2009 Bale kärsi leikkausta vaatineesta polvivammasta, mistä toipuminen kesti kaksi kuukautta. Leikkauksen vuoksi Bale ei pelannut lainkaan harjoituskauden ja liigakauden alun aikana. Hän palasi liigapeleihin 26. syyskuuta ottelussa Burnleyä vastaan. Assou-Ekotton hyvän pelivireen vuoksi Bale ei kuitenkaan saanut juurikaan peliaikaa. Manageri Harry Redknapp antoi Balelle näytönpaikan FA Cupin kolmannen kierroksen ottelussa Peterboroughia vastaan. 4–0-voitossa Bale oli hyvässä vireessä ja alkoi pikkuhiljaa kauden edetessä vakiinnuttaa paikkaansa avauksessa. Tottenhamin kannalta kausi oli menestys ja 23 liigaottelua ja niissä kolme maalia iskenyt Bale oli auttamassa joukkuettaan sarjassa neljänneksi ja paikkaa Mestarien liigaan.


title: Gareth Bale

text:
21. elokuuta 2010 Bale maalasi kahdesti, kun Spurs löi Stoken vieraskentällä 2–1. Assou-Ekotton toipuessa loukkaantumisestaan, jatkoi Bale loistavia otteitaan ja sementoi paikkansa avauksessa. Manageri nosti Balen ylemmäs laitalinkin paikalle ja Assou-Ekotto jatkoi laitapuolustajana. 29 syyskuuta 2010 Bale teki ensimmäisen maalinsa Mestarien liigassa, kun hän iski pallon maaliin 4–1-kotivoitossa FC Twentea vastaan. Bale sai myös kauden aikana tunnustusta, kun Walesin jalkapalloliitto valitsi hänet Walesin vuoden pelaajaksi. 20. lokakuuta Bale teki ammattilaisuransa ensimmäisen hattutempun, osuttuaan kolmesti italialaista Interiä vastaan San Sirolla. Kaudella 2010–2011 Balelle kertyi yhteensä 30 liigaottelua, joissa hän teki seitsemän maalia. Hänet valittiin kauden päätteeksi ksi.
Kaudella 2012–2013 Tottenhamin uusi valmentaja André Villas-Boas vaihtoi Balen pelipaikkaa peluuttaen tätä keskikentällä kärjen takana. Uusi pelipaikka sopi walesilaiselle erinomaisesti, ja hän ohitti maaliennätyksensä jo varhain kauden alkupuolella. Bale pelasi lopulta 33 liigaottelussa, joissa hän teki 21 maalia. Hänet valittiin PFA:n vuoden pelaajaksi, ja ksi. Aiemmin ainoastaan Cristiano Ronaldo (2007) oli voittanut kaikki kolme palkintoa saman kauden aikana.


title: Gareth Bale

text: 1. syyskuuta 2013 virallistettiin pitkään huhuttu Balen siirtyminen espanjalaisseura Real Madridiin, jonka kanssa hän teki kuusivuotisen sopimuksen. Seurat eivät julkistaneet Balesta maksettua siirtokorvausta. Muun muassa Britannian yleisradioyhtiö BBC uutisoi korvauksen olleen 85,3 miljoonaa puntaa (100 miljoonaa euroa), mikä olisi uusi maailmanennätys. Ennen siirron virallistumista myös madridilaiset urheilulehdet "Marca" ja "AS" uutisoivat noin 100 miljoonasta eurosta, mutta siirron jälkeen ne kertoivat korvauksen olleen 91 miljoonaa euroa. Aiempi ennätys oli Real Madridin vuonna 2009 Cristiano Ronaldosta maksama 80 miljoonaa puntaa (94 miljoonaa euroa).


title: Gareth Bale

text: Bale avasi maalitilinsä heti ensimmäisessä La Liga-ottelussaan, tehtyään 1–1-tasoitusmaalin vierasottelussa Villarrealia vastaan. Hänet otettiin toisella puoliajalla vaihtoon, ja ottelu päättyi lopulta tasan 2–2. 24. toukokuuta 2014 Bale puski ottelun voittomaaliksi jääneen 2–1-osuman Mestarien liigan finaalissa Atlético Madridia vastaan. Maali syntyi jatkoajan 20. minuutilla.


title: Gareth Bale

text: Bale loukkaantui joulukuussa 2016 ja joutui olemaan sairauslomalla neljä kuukautta nilkkaleikkauksen vuoksi. Erinäisten loukkaantumisten takia hän ei pystynyt pelaamaan seurajoukkueiden MM-kilpailuissa eikä UEFA Super Cupissa. Balelta jäi väliin myös La Ligan ratkaiseva päätöskierros, ja Mestarien liigan loppuottelussa hän pääsi kentälle vasta 77. minuutilla, jolloin Real Madrid johti ottelua jo 3–1. Sivumennen sanottuna kausi 2016–2017 oli Real Madridin seurahistorian menestyksekkäin. Joukkue voitti yhteensä neljä titteliä Mestarien liigasta, La Ligasta, seurajoukkueiden MM-kilpailuista ja UEFA Super Cupista.


title: Gareth Bale

text: Kaudella 2017–2018 Bale ratkaisi Real Madridille kolmannen perättäisen Mestarien liigan voiton tekemällä kaksi maalia kilpailun loppuottelussa Liverpoolia vastaan. Ottelu päättyi lopulta lukemiin 3–1. Bale tuli kentälle vaihdosta ja teki ensimmäisen, ottelun voittomaaliksi jääneen, osumansa saksipotkulla.


title: Gareth Bale

text: Walesin maajoukkueessa Bale debytoi 27. toukokuuta 2006 ottelussa Trinidad ja Tobagoa vastaan, ja hänestä tuli 16 vuoden ja 315 päivän ikäisenä nuorin joukkueessa pelannut. Myöhemmin samana vuonna EM-karsintaottelussa Slovakiaa vastaan Bale teki maajoukkueuransa ensimmäisen maalin, minkä myötä hänestä tuli myös nuorin maalintekijä Walesin maajoukkueen historiassa.


title: Gareth Bale

text: Bale ilmaisi kiinnostuksensa osallistua vuoden 2012 kesäolympialaisten jalkapalloturnaukseen yhdistetyssä Britannian joukkueessa. Walesin jalkapalloliitto, kuten myös Skotlannin ja Pohjois-Irlannin liitot, vastusti ajatusta päästää pelaajiaan osallistumaan turnaukseen. Bale ja Aaron Ramsey herättivät kohua poseeraamalla brittijoukkueen pelipaidat päällä urheiluvälinevalmistaja Adidaksen kuvauksissa. Bale joutui lopulta vetäytymään joukkueesta loukkaantumisen vuoksi, mutta joukkueeseen valittiin kuitenkin viisi muuta walesilaista.


title: Gareth Bale

text: EM-kilpailuissa 2016 Wales selviytyi välieriin, joissa se hävisi Portugalille 0–2. Alkulohkossa Bale teki maalin jokaisessa Walesin ottelussa: 2–1-voitossa Slovakiasta, 1–2-tappiossa Englannille ja 3–0-voitossa Venäjästä. Neljännesvälierän Pohjois-Irlantia vastaan Wales voitti 1–0 ja ainoa maali syntyi Balen potkaiseman vapaapotkun mennessä Pohjois-Irlannin pelaajan kautta omaan maaliin.


title: Gareth Bale

text: Bale on pelannut Walesin maajoukkueessa 70 ottelua ja tehnyt niissä 29 maalia. Hän on noussut maajoukkueen kaikkien aikojen parhaaksi maalintekijäksi ohi 28 maalia tehneen Ian Rushin.


title: Gareth Bale

text: Balella on Alba Viola (s. 21. lokakuuta 2012) ja Nava Valentina (s. 22. maaliskuuta 2016) -nimiset tyttäret Emma Rhys-Jonesin kanssa, jonka hän kihlasi heinäkuussa 2016.


title: Gareth Bale

text: "Päivitetty 14. kesäkuuta 2018."


title: Buffalo

text:
Buffalo on kaupunki New Yorkin osavaltiossa Yhdysvalloissa. Kaupungissa asui vuoden 2010 väestönlaskennassa 261 310 ihmistä. Se on noin 1,2 miljoonan asukkaan Buffalo-Niagaran alueen kulttuurin ja talouselämän keskus. Buffalo kuuluu myös niin sanottuun "Kultaisen hevosenkengän" alueeseen jonka väkiluku yltää lähes 9,7 miljoonaan asukkaaseen. Buffalo sijaitsee Erie-järven itärannalla, Niagara-joen eteläpäässä.
Yhdysvaltojen Census Bureaun mukaan Buffalon pinta-ala on 136 km² josta 105,2 km² maata ja 30,8 km² vettä. Veden osuus on 22,66 %.


title: Buffalo

text: Buffalo sijaitsee Suurilla järvillä, lähellä Niagaran putouksia. Alueella on vesivoimatuotantoa. Buffalon taloutta on pyritty uudistamaan ja elvyttämään. Buffaloon on rakenteilla Silevon aurinkokennotehdas.


title: Buffalo

text: Buffalo on arkkitehtuurinharrastajien pyhiinvaelluspaikka. Arkkitehti Frank Lloyd Wright suunnitteli kaupunkiin useita rakennuksia, joista osa kuitenkin on tuhottu. 1950-luvulla hävitettiin Darwin D. Martinin omistaman postimyyntiyrityksen Larkinin hallintorakennus ja purkujäte kuopattiin maahan, paikalle jossa nyt on puisto. Hänen suunnittelemansa bensa-asema jäi aikanaan rakentamatta mutta on nyt rakennettu museoksi. Toinen myöhemmin rakennettu Wrightin suunnitelma on Fontana Boathouse. Sen oli tarkoitus tulle Wisconsinin yliopiston soutukerhon käyttöön. Wright piirsi siitä tosin vain kaksi pientä piirrosta ja nykyisessä rakennuksessa on paljon oletuksia, mutta myös siinä nykyvaatimusten mukaisia ratkaisuja, sillä se on aktiivisessa käytössä.


title: Buffalo

text: Alkuperäisiä Wrightin suunnitelmia on jäljellä Darwin D. Martinin asuintalo (1905), joka tosin oli rappiolla, mutta on nyt kunnostettu, ja siellä järjestetään yleisölle kierroksia.


title: Tiomila

text: Tiomila on ruotsalainen viestisuunnistuskilpailu, jossa miesten kilpailu käydään kymmenmiehisin joukkuein. Kunkin osuuden pituus on noin 10 kilometriä, mistä kilpailu on saanut nimensä. Ensimmäinen Tiomila juostiin vuonna 1945 Uppsalasta Enebybergiin. Aluksi kilpailivat vain miehet, mutta 1970-luvun puolivälistä alkaen on ollut myös naisten sarja ja myöhemmin myös nuorten ja veteraanien sarjat. Kilpailu käydään keväällä joko huhtikuun lopulla tai toukokuun alussa pääosin yöllä.


title: Dominick Argento

text: Dominick Argento (s. 27. lokakuuta 1927) on oopperoistaan ja laulumusiikistaan tunnettu yhdysvaltalainen klassinen säveltäjä. Hän voitti laulusarjallaan "From the Diary of Virginia Woolf" Pulitzerin musiikkipalkinnon vuonna 1975.


title: Dominick Argento

text: Argento jakoi jo opiskeluaikoinaan aikansa Yhdysvaltain ja Italian välillä. Monet hänen teoksistaan onkin kirjoitettu Firenzen kaupungissa. Säveltäjä on toiminut professorina ja nyttemmin emeritusprofessorina Minnesotan yliopistolla.


title: Dominick Argento

text: Argento on säveltänyt kaikkiaan neljätoista oopperaa. Niiden lisäksi hänen tuotantoonsa kuuluu mm. laulusarjoja, kuoromusiikkia ja orkesteriteoksia. Hän on naimisissa sopraano Carolyn Baileyn kanssa.


title: Analyyttiset menetelmät

text: Analyyttiset menetelmät ovat tekniikoita ja muita menetelmiä, joilla tunnistetaan tunnuslukuja (ml. kehityssuunnat) loogisesta tietokokonaisuudesta, päätellään ovatko tunnusluvut odotusten mukaisia ja jos ne eivät ole sellaisia, selvitetään miksei.


title: Analyyttiset menetelmät

text: Analysoitava tietokokonaisuus voi olla esimerkiksi tilinpäätös. Siitä voidaan tuottaa esimerkiksi seuraavia tunnuslukuja:


title: Pekka Martin

text: Pekka Kullervo Martin (22. lokakuuta 1923 Tampere – 19. heinäkuuta 2004 Tammisaari) oli SDP:n toimitsija, piirisihteeri ja sihteeri puoluetoimistossa. Hän oli Työväen Urheiluliiton (TUL) järjestösihteeri, toimitusjohtaja ja puheenjohtaja. TUL:n puheenjohtajuusaika 1956–1967 oli vaikeinta työläisurheilun hajaannuksen aikaa.


title: Pekka Martin

text: Lisäksi hän oli SDP:stä irronneen Työväen ja pienviljelijäin sosialidemokraattisen liiton (TPSL) varapuheenjohtajana 1964–66. Vihtori Rantasen menetettyä SAK:n puheenjohtajan paikassa kesällä 1966 Martin liittyi takaisin Sdp:hen.


title: Pekka Martin

text: Hän oli Veikkaus Oy:n kaupallinen johtaja vuodesta 1967. Veikkausjohtajana Martin tunnetaan suomalaisen loton isänä. Hän ideoi myös pohjoismaisen Viking-loton. Eläkkeelle Martin jäi 1986.


title: Pekka Martin

text: "Euroarmeija, Nato vai itsenäinen puolustus? (2004)"


title: Salvatore Adamo

text: Salvatore Adamo (s. 1. marraskuuta 1943 Comiso, Sisilia) on italialainen laulaja. Hänen albumeitaan on maailmanlaajuisesti myyty kymmeniä miljoonia kappaleita.


title: Salvatore Adamo

text: Adamo asuu nyt Belgiassa ja on aiemmin asunut lisäksi Ranskassa. Hänen tunnettuja kappaleitaan ovat 1960-luvun hitit "Tombe la Neige", "Vous permettez, Monsieur?" ja "Inch Allah".


title: Salvatore Adamo

text: Adamon viimeisin albumi, "La part de l'ange", julkaistiin Polydor Recordsin kautta tammikuussa 2007. Laulaja on toipunut vaikeasta aivoverenvuodosta.


title: Juovakuukala

text:
Juovakuukala ("Monodactylus sebae")
on hopeanhohtoinen, litteä kala.


title: Juovakuukala

text:
Juovakuukala voi kasvaa 25 cm pitkäksi. Sen vartalo on hopeankiiltoinen, vinoneliön muotoinen, ja siinä on neljä pystysuoraa mustaa juovaa. Kala muistuttaa ulkonäöltään hiukan lehtikalaa.
Juovakuukala on kotoisin Atlantin itärannikolta, Kanariansaarilta Angolaan. Se elää sekä murtovedessä että merivedessä, tyypillisesti jokisuiden mangrovealueilla.


title: Juovakuukala

text:
Akvaariokalana juovakuukalaa pidetään yleensä murtovesiakvaariossa, Nuoria yksilöitä voi pitää makeassa vedessä, mutta kutuiän lähestyessä ne tarvitsevat vaiheittain yhä suolaisempaa vettä.
Kuukaloja ruokitaan sekaruoalla: kuivattua levää ja äyriäispitoista ruokaa.


title: Hank Thompson

text: Hank Thompson (3. syyskuuta 1925 – 6. marraskuuta 2007) oli yhdysvaltalainen countrylaulaja. Hän syntyi Teksasissa ja on kuulunut vuodesta 1989 Country Music Hall of Fameen sekä vuodesta 1997 Nashville Songwriters Hall of Fameen.


title: Hank Thompson

text: Thompsonin ensimmäinen listaykkösjulkaisu oli "The Wild Side of Life" vuodelta 1952. Useita hittejä seurasi 1950–1960-lukujen aikana, ja maailmanlaajuisesti hänen levyjään arvioidaan myydyn yli 60 miljoonaa kappaletta.


title: Hank Thompson

text: Thompson menehtyi keuhkosyöpään 82 vuoden ikäisenä.


title: UD Almería

text: Unión Deportiva Almería on espanjalainen jalkapalloseura Almerían kaupungista Andalusiasta. Seuran edustusjoukkue pelaa Espanjan toiseksi korkeimmalla sarjatasolla Segunda Divisiónissa.


title: UD Almería

text: UD Almerían kotikenttä on 15 000 -paikkainen Mediterráneo, joka rakennettiin alun perin Almeríassa vuonna 2005 järjestettyjä Välimeren kilpailuja varten. Seuran tunnuksessa esiintyy muinainen almeríalainen indalo-symboli.


title: UD Almería

text: Seura perustettiin vuonna 1989 nimellä Almería Club de Fútbol. Ensimmäisen kerran seura nousi Segunda Divisióniin kaudeksi 1995–1996. Vierailu jäi kuitenkin vain kahden kauden mittaiseksi ja seurasi aaltoliike, joka vei seuran kaudella 1996–1997 Segunda División B:hen ja kaudella 1998–1999 edelleen Tercera Divisióniin ennen nousua takaisin Segunda División B:hen kaudella 1999–2000.


title: UD Almería

text: Vuonna 2001 seura vaihtoi nimensä nykyisekseen toisen paikallisseuran Club Polideportivo Almerían lopetettua toimintansa. Ensimmäisen uudelle nimellä pelatun kauden 2001–2002 päätteeksi seura nousi jälleen Segunda Divisióniin, jossa se sittemmin vakiinnutti paikkansa ja nousi kauden 2006–2007 päätteeksi ensimmäistä kertaa historiassaan pääsarja Primera Divisióniin.


title: Moa Martinson

text: Moa Martinson (oik. "Helga Maria Martinson", ent. "Johansson", o.s. "Swartz", 1890–1964) oli ruotsalainen kirjailija.


title: Moa Martinson

text: Martinson kuvaa realistisissa romaaneissa työläistaustaista nousevia kokemuksiaan mutta siirtyi myöhemmin kirjoittamaan historiallisia romaaneja.


title: Moa Martinson

text: Hänen toinen puolisonsa oli 1929–1941 ruotsalainen kirjailija Harry Martinson.


title: Abelin varisto

text: Abelin varisto on algebrallisessa geometriassa, funktioteoriassa ja lukuteoriassa projektiivinen varisto, joka on algebrallinen ryhmä. Abelin varistot ovat samalla kertaa sekä tutkituimpia kohteista algebrallisessa geometriassa että välttämättömiä työkaluja muiden aiheiden tutkimuksessa algebrallisessa geometriassa ja lukuteoriassa.


title: Algebrallinen ryhmä

text: Algebrallinen ryhmä "k":n suhteen on varisto "G" määriteltynä "k":n suhteen, piste formula_1 ja morfismit formula_2 ja formula_3 jotka toteuttavat ehdot


title: Dik Mik

text: Dik Mik, oikealta nimeltään Richard Michael Davies (1943 – 16. marraskuuta 2017), oli Hawkwind-yhtyeen entinen muusikko. Hän oli myös yhtyeen perustajäseniä.


title: Dik Mik

text: Yhtyeen keulahahmo Dave Brock tunsi Dik Mikin Lontoon hippialueilta ja pyysi tätä liittymään uuteen yhtyeeseensä vuonna 1969. Dik Mik ei ollut varsinaisesti muusikko ja hänen soittimekseen muodostui alkeellinen audiogeneraattori, osa syntetisaattoria, jolla hänen tehtävänsä oli muodostaa erilaisia elektronisia ääniä.


title: Dik Mik

text: Dik Mik erosi hetkellisesti yhtyeestä kesällä 1971 ja tuolloin hänen tilalleen otettiin syntetisaattoria soittamaan yhtyeen lavamiksaaja Del Dettmar. Dik Mik palasi kuitenkin myöhemmin syksyllä 1971 yhtyeeseen ja jatkossa Del Dettmar ja Dik Mik jakoivat kahdestaan yhtyeen elektronisten soittimien vastuun.


title: Dik Mik

text: Vuoden 1973 syksyllä Dik Mik jätti yhtyeen. Muiden jäsenten halutessa kehittää yhtyeen musiikillista ilmaisua Dik Mik ei epämuusikkona enää pysynyt tässä vauhdissa. Lisäksi yhtyeen ulkomusiikilliset asiat, kuten huumausaineiden käyttö, kiinnostivat häntä enemmän kuin musisoiminen.


title: Dik Mik

text: Dik Mikin myöhemmistä vaiheista ei tiedetä paljoakaan. Silloin tällöin hän vieraili Hawkwindin keikoilla. Hän kuoli marraskuussa 2017.


title: Rom 5:12

text: Rom 5:12 on Mardukin kymmenes studioalbumi, joka julkaistiin 23. huhtikuuta 2007.


title: Plague Angel

text: Plague Angel on Mardukin yhdeksäs studioalbumi, joka julkaistiin 22. marraskuuta 2004.


title: Boris Mironov

text: Boris Olegovitš Mironov (, s. 21. maaliskuuta 1972 Moskova, Neuvostoliitto) on venäläinen jääkiekkoilija. Hän on pelipaikaltaan puolustaja. Hänet varattiin NHL:n Winnipeg Jetsiin vuonna 1992. Hän pelasi Winnipeg Jetsissä 1993–1994, Edmonton Oilersissa 1994–1999, Chicago Blackhawksissa 1999–2003 ja New York Rangersissa 2003–2004. Hän on pelannut NHL-urallaan 716 ottelua tehden 76 maalia ja 231 maalisyöttöä.


title: Boris Mironov

text: Mironov on saavuttanut jääkiekon hopeamitalin talviolympialaisissa 1998 ja pronssimitalin talviolympialaisissa 2002 Venäjän maajoukkueessa.


title: Zyklon-B

text: Zyklon-B oli norjalainen black metal -yhtye, joka julkaisi urallaan vain yhden EP:n. "Blood Must be Shed" sisälsi kolme kappaletta ja kesti noin kymmenen minuuttia.


title: Del Dettmar

text: Del Dettmar (s. 20. huhtikuuta 1947 Thornton Heath, Surrey) on englantilainen muusikko, joka parhaiten muistetaan Hawkwind-yhtyeen kosketinsoittajana.


title: Del Dettmar

text: Dettmar toimi alun perin yhtyeen roudarina ja keikkamiksaajana, kunnes Dik Mikin lähdettyä vuonna 1971 Dettmar otettiin yhtyeeseen soittamaan vasta ostettua syntetisaattoria. Dik Mikin palattua samana vuonna takaisin, miehet jakoivat kaksistaan vastuun yhtyeen elektronisten soittimien käytöstä.


title: Del Dettmar

text: Dik Mikiin verrattuna Dettmar oli musiikin vakavasti ottava muusikko eikä hän pitänyt yhtyeen huumeidentäytteisestä elämäntavasta. Vuonna 1974 Euroopan kiertueen jälkeen hän lähti yhtyeestä. Dettmar olisi halunnut vaikuttaa enemmän yhtyeen musiikkiin ja hän oli kyllästynyt roolinsa "avaruustehosteiden" tuottajana.


title: Del Dettmar

text: Eronsa jälkeen hän muutti Kanadaan asumaan ja liittyi kanadalaiseen Melodic Energy Commission -yhtyeeseen. Viime aikoina hän on keikkaillut Nik Turnerin SpaceRitual-yhtyeen kanssa.


title: Del Dettmar

text: Del Dettmarin Hawkwind-aikaisia sävellyksiä ovat muun muassa "One Change", "Electronic No. 1" ja "Goat Willow".


title: Intercourse

text: Intercourse on kylä Lancasterin piirikunnassa, Pennsylvaniassa, Yhdysvalloissa. Se tunnetaan kansainvälisesti sukupuoliyhdyntään viittaavasta nimestään.


title: Intercourse

text: Nimensä ohella Intercourse on kuuluisa paikallisesta Amish-yhteisöstään. Harrison Ford -elokuva "Peter Weirin Todistaja" kuvattiin kaupungissa vuonna 1985.


title: Intercourse

text: Intercoursen asukasluku on noin 1 000 henkeä.


title: Intercourse

text: Intercourse perustettiin 1754. Yhteisöä kutsuttiin alun perin nimellä "Cross Keys" paikallisen ravitsemusliikkeen mukaan. 1814 nimeksi vakiintui Intercourse. Nimityksen synnystä on useita vaihtoehtoisia selityksiä; nimi saattoi tulla paikalla sijainneesta raviradasta ('Entercourse') kaupungin kahden pääkadun risteyksessä - toinen selitys on, että "intercourse" viittasi pikemminkin liike-elämän transaktioihin, ja että uuden nimen myötä toivottiin samalla siitä tulevan kaupan keskus. "Sukupuolten välinen kanssakäyminen" oli sanan toinen lainopillinen merkitys - samaan tapaan, kuin vastaavasti monimerkityksinen termi "congress". Sanan pääasiallinen merkitys jäi aikojen saatossa taka-alalle, ja kapeasti rajatusta konnotaatiosta tuli yleisempi merkitys. Nykyinen Intercoursen kaupunki elää turismista, jota eriskummallinen nimi palvelee erinomaisesti.


title: Yövartio (järjestö)

text: Yövartio (, ) on vuonna 2007 perustettu vironvenäläinen aktivistiryhmä. Se perustettiin patsaskiistan yhteydessä vastustamaan Tallinnan Pronssisoturin siirtoa. Mellakoiden jälkeen joitakin sen jäseniä pidätettiin, mutta päästettiin myöhemmin vapaaksi. Ryhmän johtajana toimii Dmitri Linter.


title: Yövartio (järjestö)

text: Sittemmin ryhmä on keskittynyt kritisoimaan vironvenäläisten heikkoa asemaa Virossa ja syyttämään Viron hallitusta kansallissosialismista. Ryhmällä on läheiset suhteet Venäjän poliittista johtoa lähellä olevaan Naši-liikkeeseen. Ryhmät järjestivät maaliskuussa 2009 Helsingissä Johan Bäckmanin masinoiman mielenosoituksen Viron lähetystön järjestämiä tilaisuuksia vastaan.


title: Marius Bakken

text: Marius Bakken (s. 27. maaliskuuta 1978 Sanderfjord, Norja) on norjalainen kestävyysjuoksija.


title: Marius Bakken

text: Bakken osallistui ensimmäisiin arvokisoihinsa Sevillan MM-kisoissa 1999, joissa hän karsiutui 5 000 metrin juoksun alkuerissä. Hän voitti samana vuonna hopeaa alle 23-vuotiaiden EM-kisoissa 5 000 metrillä. Seuraavana vuonna hän karsiutui Sydneyn olympialaisissa samalla matkalla. Edmontonin MM-kisoissa 2001 hän selviytyi 5 000 metrin finaaliin, jossa juoksi yhdeksänneksi ajalla 13.22,07. Seuraavana vuonna Münchenin EM-kisoissa hän oli neljästoista. Ateenan olympialaisissa 2004 hän karsiutui alkuerissä, mutta voitti samana vuonna maansa mestaruuden 1 500 metrin juoksussa. Seuraavana vuonna Helsingin MM-kisoissa Bakken selvisi finaaliin 5 000 metrillä, jossa sijoittui kahdenneksitoista, oltuaan kisan paras eurooppalainen. Göteborgin EM-kisoissa 2006 hän karsiutui 5 000 metrin alkuerissä.Marius Bakkenin kotisivut


title: William Scranton

text: William Warren Scranton (19. heinäkuuta 1917 – 28. heinäkuuta 2013) oli yhdysvaltalainen republikaanisen puolueen poliitikko. Hän toimi Pennsylvanian 38. kuvernöörinä vuosina 1963–1967.


title: William Scranton

text: Scranton ei voinut olla ehdolla uudelle kuvernöörinkaudelle vuonna 1966. Hän istui Yhdysvaltain edustajainhuoneessa 1961–1963 ja toimi Yhdysvaltain YK-suurlähettiläänä 1976–1977.


title: Spot-markkinat

text: Spot-markkinat () ovat välittömän vaihdon markkinat, joilla hyödykkeiden vaihdanta tapahtuu heti tarvittaessa, sen hetken kilpailullisella hinnalla.


title: Late Show with David Letterman

text: Late Show with David Letterman on yhdysvaltalainen myöhäisillan humoristinen keskusteluohjelma jota isännöi David Letterman. Ohjelman musiikista ja bändistä vastasi Paul Shaffer. Late Show'ta kuvattiin Ed Sullivan Theatressa Broadwayllä New Yorkissa.


title: Late Show with David Letterman

text:
Ennen Late Show'ta David Letterman oli isännöinyt omaa menestyksekästä "Late Night with David Letterman" -ohjelmaansa NBC-kanavalla vuosina 1982–1993.
The Tonight Show'n pitkäaikaisen isännän Johnny Carsonin ilmoittaessa eläkkeelle jäämisestään vuonna 1993 alkoi NBC etsiä Carsonille uutta jatkajaa. David Lettermania pidettiin varmana valintana, mutta yllättäen NBC ilmoitti palkkaavansa tehtävään koomikko Jay Lenon. Letterman suuttui tästä valinnasta ja ilmoitti lähtevänsä tekemään omaa ohjelmaansa kilpailevalle CBS-kanavalle. Ohjelman nimi vaihtui CBS:lle mentäessä "The Late Show with David Lettermaniksi".


title: Late Show with David Letterman

text: Lettermanin kuuluttajana aina The David Letterman Show'sta lähtien toiminut Bill Wendell lähti sarjasta vuonna 1995. Wendellin paikan otti Alan Karter.


title: Late Show with David Letterman

text: Letterman kertoi 3. huhtikuuta 2014 ohjelman nauhoituksessa jäävänsä eläkkeelle vuoden 2015 aikana. CBS nimesi 10. huhtikuuta 2014 Stephen Colbertin Lettermanin seuraajaksi viiden vuoden sopimuksella.


title: Late Show with David Letterman

text: Late Show'n viimeinen jakso esitettiin 20. toukokuuta 2015. Viimeisessä jaksossa "Top 10 List" -osion lukijoina toimivat muun muassa Jerry Seinfeld, Steve Martin ja Bill Murray. Jaksossa esiintyi myös presidentti Barack Obama. Viimeisenä musiikkivieraana ohjelmassa oli Foo Fighters.


title: Late Show with David Letterman

text: Maksukanava MTV Max on esittänyt Late Show'ta 2. maaliskuuta 2008 lähtien.


title: Primera Divisiónin kausi 2006–2007

text: Primera Divisiónin kausi 2006–2007 oli Espanjan jalkapallon pääsarjan Primera Divisiónin 76. kausi. Kausi alkoi 27. elokuuta 2006 ja päättyi 17. kesäkuuta 2007.


title: Primera Divisiónin kausi 2006–2007

text: Mestariksi palasi kolmen kauden tauon jälkeen hyvän kevätvireen ja useiden viime minuuttien venymisien ansiosta Real Madrid. Mestaruus tasapisteisiin sijoittuneiden Madridin ja Barcelonan välillä ratkaistiin lopulta vasta joukkueiden keskinäisten otteluiden perusteella. Madrid voitti kotiottelunsa 2–0 ja Barcelonassa joukkueet pelasivat tasan 3–3. Mestaruustaistelussa oli loppuun asti mukana myös UEFA Cupin voittanut Sevilla. Kärkikolmikon ohella Mestarien liigaan pääsi neljänneksi sijoittunut Valencia. Myös UEFA Cup -paikan suomista viidennestä ja kuudennesta sijasta käytiin kova taistelu ja tiensä eurokentille selvittivät lopulta Villarreal ja Zaragoza. Kolmas UEFA Cup -paikka meni Copa del Reyn loppuotteluun yltäneelle Getafelle, joka sijoittui sarjassa yhdeksänneksi.


title: Primera Divisiónin kausi 2006–2007

text: Uusia joukkueita kauteen 2005–2006 verrattuna olivat Segunda Divisiónista nousseet Recreativo, Gimnàstic ja Levante. Gimnàsticin vierailu pääsarjatasolla jäi kuitenkin vain yhden kauden mittaiseksi, ja viimeisellä kierroksella muiksi putoajiksi varmistuivat Celta ja Real Sociedad. Toinen nousija Recreativo puolestaan osoittautui kauden positiiviseksi yllätykseksi ja sijoittui lopulta kahdeksanneksi. __notoc__


title: Simon King

text: Simon King (s. Oxford, Iso-Britannia 1950 (tai 1952)) on englantilainen rumpali. Parhaiten hänet muistetaan Hawkwindin rumpalina.


title: Simon King

text: Hänen esikuvinaan nuoruudessa toimivat monet jazz-rumpalit ja yhtyeistä ja artisteista Elvis Presley, Chuck Berry sekä The Beatles. King aloitti varsinaisen uransa 1960-luvun lopulla Opal Butterfly-nimisessä psykedeelisessä yhtyeessä. Yhtye teki pari singleä ja soundtrackin elokuvaan "Groupie Girl", jossa yhtyeen jäsenillä oli myös pienehköt roolit. Loppuaikoina yhtyeessä soitti kitaraa Lemmy Kilmister.


title: Simon King

text: Vuonna 1972 space rock-yhtye Hawkwindin rumpalin Terry Ollisin huumeidenkäyttö oli kasvanut bändin toimintaa haittaavaksi ja uutta rumpalia tarvittiin. Hawkwindin basisti Lemmy Kilmister näki vanhan bändikaverinsa Kingin Lontoossa ja pyysi tätä liittymään yhtyeeseen. Simon Kingistä tuli tärkeä osa yhtyeen rytmiryhmää, ja hänen tavaramerkkinsä olikin tasainen, suoraviivainen ja tarkka rytmi. Yhtye teki menestyneimmät albuminsa 1970-luvun alkupuoliskolla Kingin ollessa mukana kokoonpanossa.


title: Simon King

text: King pysyi yhtyeessä aina vuoteen 1978, jolloin erosi henkilökohtaisista syistä. Vuonna 1979 hän perusti Jawa-yhtyeen yhdessä Nic Potterin ja Huw Lloyd Langtonin kanssa. Tämä kokoonpano soitti myös Hawkwind-mies Steve Swindellsin sooloalbumilla "Fresh Blood", joka julkaistiin vuonna 1980.


title: Simon King

text: Vuonna 1979 King ja Langton liittyivät uudelleenkasattuun Hawkwindiin ja King oli mukana hyvin menestyneellä "Live Seventy-Nine"-albumilla. Vuonna 1980, "Levitation"-albumin levytysten aikana, King erosi toistamiseen yhtyeestä. Syynä olivat jälleen henkilökohtaiset ongelmat, tällä kertaa lähinnä päihteiden vuoksi. Tämän jälkeen King oli mukana lyhytaikaisessa Turbo-yhtyeessä (mukana myös Hawkwind-mies Simon House), ja vuonna 1982 hän harjoitteli vielä Hawkwindin kanssa, mutta päätti kuitenkin lopettaa musiikkiuransa samana vuonna.


title: Simon King

text: Viime vuosina Simon King on toiminut tiettävästi antiikki- ja kierrätysalalla.


title: Macbeth (albumi)

text: Macbeth on Laibach-yhtyeen albumi. Siinä on Laibachin tekemää musiikkia Wilfried Minksin ohjaukseen William Shakespearen Macbeth-näytelmästä. Näytelmää esitettiin Deutsches Schauspielhausissa Hampurissa vuosina 1987-1988.


title: Macbeth (albumi)

text: [NJC 11]


title: Macbeth (albumi)

text: [NJ-Oö]


title: Macbeth (albumi)

text: Kappaleet ovat Laibachin tekemiä. Kappaleet on nauhoitettu studio Tivolissa Ljubljanassa. Miksannut ja tuottanut Janez Krizaj, Iztok Turk ja Laibach.


title: Irtolaisuus

text: Irtolaisuus tarkoittaa sosiaalista tilannetta, jossa henkilöiltä (irtolaisilta) puuttuu kiinteä asuinpaikka ja mahdollisuus säännölliseen toimeentuloon. Irtolaisuuden kriteerinä on voitu pitää myös niin sanotun laillisen suojelun puuttumista eli sitä, ettei maata tai itsenäistä elinkeinoa vailla olevalla henkilöllä ollut myöskään työnantajaa, joka vastasi hänestä yhteiskunnalle.


title: Irtolaisuus

text: Irtolaisuutta kehittyy tilanteissa, joissa osa yhteisön jäsenistä menettää toimeentulonsa ja joutuu luopumaan vakituisesta asuinpaikastaan. Maatalousyhteiskunnassa kato ja teollisen yhteiskunnan lama voivat synnyttää irtolaisuutta, samoin mielenterveyden ongelmat sekä päihderiippuvuudet.


title: Irtolaisuus

text: Irtolaisuutta on pidetty yhteiskunnallisena ongelmana muun muassa siksi, että siihen katsottiin liittyvän köyhyyttä ja rikollisuutta ja myös siksi, että se merkitsi tietyn väestöryhmän olemista ainakin osittain yhteiskunnallisen vallankäytön ulkopuolella.


title: Irtolaisuus

text: Irtolainen oli Suomessa vuoden 1883 irtolaisasetuksen mukaan ”se, joka ilman elatusta omista varoistaan tahi toisen huolenpidon kautta työttömänä kuljeksii harjoittaen siveetöntä ja säädytöntä elämää”. Irtolaisuuden vältti, kun meni syksyisin pestuumarkkinoille ja pestautui maataloon töihin vuodeksi. Pestaaja sitoutui tarjoamaan ruoan ja asunnon.


title: Irtolaisuus

text: Irtolainen voitiin tuomita irtolaislainsäädännön mukaisesti pakkotyöhön tai armeijaan. Vuonna 1905 Suomessa irtolaisuudesta ja kuljeskelemisesta vangittiin yhteensä 2 120 henkilöä, joista 167 tuomittiin yleiseen työhön ja 1 858 laskettiin vapaaksi.


title: Irtolaisuus

text: Sääty-yhteiskunnan väestö jaettiin laillista suojelua tarjoaviin (”työnantajiin”, kuten maanomistajiin, virkamiehiin ja kaupunkiporvareihin), laillista suojelua tarvitsemattomiin (torpparit ja avioituneet tilattomat) sekä suojelua tarvitseviin, joita koski palvelupakko. Heidän oli siis palveltava ylempiä väestöryhmiä, mikä tarkoitti "vuosipestin" ottamista. Palvelupakkoa tiukennettiin autonomian ajan alkupuolella, jotta saataisiin tilattomat pestautumaan tilallisten työvoimaksi. Irtolaisuus nähtiin siis esteenä työvoiman saamiselle. Kun työvoimaa oli tarjolla paljon, palkkatasokin pysyi alhaisena. Sen vuoksi myös rajoitettiin tilattoman väestön muuttamista pois kotiseudultaan. Nämä rajoitukset kärjistivät maaseudun sosiaalisia oloja 1800-luvun puolivälissä, sillä tilaton väestö köyhtyi. Vuoden 1852 irtolaisasetuksessa palvelupakkoa laajennettiin myös avioituneisiin itsellisiin. Tällöin palvelupakon alaisia oli noin 400 000 henkeä.


title: Irtolaisuus

text: Irtolaissäädöksiä lievennettiin vähitellen. Vuonna 1883 irtolaisiksi määriteltiin työtä vieroksuvat työkykyiset sekä huonomaineiset kuljeskelevat henkilöt. Irtolaislainsäädäntö kumottiin vuonna 1987.


title: Kristiansandin tuomiokirkko

text: Kristiansandin tuomiokirkko () on kirkkorakennus norjalaisessa Kristiansandin kaupungissa. Se on Agderin ja Telemarkin hiippakunnan pääkirkko. Nykyinen kirkko on kolmas tuomiokirkko kaupungissa ja neljäs kirkko samalla paikalla eli Torvetilla.


title: Kristiansandin tuomiokirkko

text: Kirkkorakennus on rakennettu arkkitehti Thrap-Meyerin piirustustusten mukaan ja se on yksi Norjan suurimmista. Rakennus edustaa tyylisuunnaltaan uusgotiikkaa. Se on 60 metriä pitkä ja noin 39 metriä leveä, ja kirkontorni kohoaa 70 metrin korkeuteen.


title: Kristiansandin tuomiokirkko

text: Kirkon rakennustyöt saatiin päätökseen 1885. Kirkko vihittiin käyttöön saman vuoden maaliskuun 18. päivänä, rovasti J. M. Brunin johdolla.


title: New American Gospel

text: New American Gospel on yhdysvaltalaisen metalliyhtye Lamb of Godin debyyttialbumi, joka on julkaistu vuonna 2000 Metal Bladen levymerkillä. Albumin äänimaailma on yhtyeen uudempiin tuotoksiin verrattuna selvästi brutaalimpi ja raaempi, josta syyksi yhtye on maininnut albumin uudelleenjulkaisun kansilehdessä muun muassa aikataulun tiukkuuden, mutta myös rajun juomisen albuminteon aikana. Albumilta kaikesta huolimatta nousi huomattavia kappaleita, joista sinkkunakin julkaistu "Black Label" kuuluu edelleen yhtyeen livesetin tärkeimpiin kappaleisiin.


title: New American Gospel

text: Yhtyeen kokoonpanolle albumi ei toista kitaristia Willie Adleria lukuun ottamatta ollut ensimmäinen, sillä ennen Burn the Priest -nimellä toiminut yhtye oli ehtinyt julkaista yhden täyspitkän albumin ennen Lamb of God -nimeen siirtymistä.


title: New American Gospel

text: Albumista julkaistiin myös remasteroitu versio vuonna 2006 Prosthetic Recordsin kautta. Versio sisälsi neljä bonusraitaa ja uuden kansikuvan.Vuoden 2006 version bonuskappaleet


title: New American Gospel

text: Kappaleiden 13, 14 ja 15 perässä on sulkeisiin merkitty "New American Gospelille" päätyneen kappaleen lopullinen nimi.


title: Triad

text: Triad on yksi vanhimmista ja ainakin Pohjoismaissa tunnetuimmista kräkkeri- ja demoryhmistä. Se työskentelee käytännössä vain Commodore 64:n parissa. Ryhmä perustettiin Ruotsissa vuonna 1986.


title: Julija Fomenko

text: Julija Nikolajevna Fomenko (o.s. Tšiženko, , s. 30. elokuuta 1979) on venäläinen keskimatkojen juoksija.


title: Julija Fomenko

text: Fomenko juoksi vuonna 2003 Universiadeissa 1 500 metrin juoksussa neljänneksi ajalla 4.12,79. 2005 hän osallistui sisäratojen EM-kisoihin, mutta karsiutui 1 500 metrin alkuerissä. Myöhemmin samana vuonna hän voitti Euroopan cupin ajalla 4.06,76. Helsingin MM-kisoissa Fomenko tuli maaliin toisena, mutta hänet hylättiin juoksun jälkeen. Kauden lopussa hän juoksi kuudenneksi ajalla 4.02,83.


title: Julija Fomenko

text: Vuonna 2006 Fomenko avasi kautensa voittamalla Moskovan sisäratojen MM-kisoissa kultaa 1 500 metrillä. Hän voitti samana vuonna Venäjän mestaruuden 800 metrin juoksussa sekä 1 500 metrillä Euroopan cupin superliigan ja EM-hopeaa Göteborgin EM-kisoissa ajalla 3.57,61. Kauden lopussa hän oli viides ja yleisurheilun maailmancupissa seitsemäs 3 000 metrin juoksussa ajalla 8.59,67.


title: Julija Fomenko

text: Vuonna 2007 Fomenko sijoittui 1 500 metrillä seitsemänneksi Osakan MM-kilpailuissa ja kahdeksanneksi . Maaliskuussa 2008 hän saavutti 1 500 metrillä hopeaa sisäratojen MM-kilpailuissa Valenciassa halliennätyksellään 3.59,41; juoksun voittaja Jelena Soboleva juoksi maailmanennätyksen 3.57,71.


title: Julija Fomenko

text: Fomenko jäi ennen Pekingin olympialaisia 2008 kiinni dopingnäytteen manipuloinnista yhdessä kuuden muun venäläisen naisyleisurheilijan kanssa. Venäjän yleisurheiluliitto asetti heidät kahden vuoden kilpailukieltoon. Vuonna 2009 Urheilun kansainvälinen vetoomustuomioistuin CAS muutti Fomenkon kilpailukiellon 2 vuoden ja 9 kuukauden pituiseksi ajalle 31.7.2008–30.4.2011. Samalla hänen kaikki tuloksensa 27.4.2007 lähtien hylättiin.


title: Bergenin tuomiokirkko

text: Bergenin tuomiokirkko () on kirkkorakennus norjalaisessa Bergenin kaupungissa, Hordalandin läänissä. Kirkko on muodoltaan pitkäkirkko, ja se on pyhitetty pyhälle Olaville. Rakennus valmistunut vuonna 1150. Kirkko toimi välillä fransiskaanien luostarikirkkona. Kirkko paloi vuonna 1248. Nykyisen ulkoasunsa se on saanut vuosien 1880-1883 muutostöissä, joiden arkkitehteina toimivat Christie & Blix. Kirkossa on 1000 istumapaikkaa.


title: Klaus Kleinfeld

text: Klaus Kleinfeld (syntyi 6. marraskuuta 1957 Bremenissä, Saksassa) on saksalainen liikemies ja Siemens AG:n entinen pääjohtaja, joka luopui paikastaan 30. kesäkuuta 2007 seuraajalleen Peter Löscherille. Siemens ilmoitti tiedotustilaisuudessaan 25. huhtikuuta 2007, ettei Kleinfeld ole enää käytettävissä jatkokaudelle yhtiön pääjohtajana. Kleinfeldin eroilmoitus on huipennus kriisistä, johon yhtiö ajautui syksyllä 2006 jättimäisen lahjus-skandaalin alettua paljastua yhtiön sisällä. Osa Siemensin omistajista on vaatinut Kleinfeldin eroa, vaikka vasta kaksi vuotta Siemensiä luotsannutta Kleinfeldiä vastaan ei ole voitu esittää todisteita, joiden mukaan hän olisi sotkeutunut aiempien vuosien korruptioihin.


title: Klaus Kleinfeld

text: Nokia Siemens Networks uran jälkeen Kleinfeld on työskennellyt toukokuusta 2008 toimitusjohtaja amerikkalaisessa alumiiniyhtiössä Alcoassa.


title: Klaus Kleinfeld

text: Kleinfeld on naimisissa ja hänellä on kaksi tytärtä. Hän nauttii maratonjuoksusta, tenniksestä ja taiteesta.


title: Tiina Kaarela

text: Tiina Kaarela (s. 1957, Lappeenranta) on suomalainen toimittaja ja kansalaisjärjestövaikuttaja.


title: Tiina Kaarela

text: Kaarela toimi 1996–2004 Yksinhuoltajien ja yhteishuoltajien liiton puheenjohtajana. Tänä aikana liiton RAY-avustus, jäsenmäärä ja tunnettavuus lisääntyi.


title: Tiina Kaarela

text: Vuonna 2004 hän avasi yrityksensä palveluna Eroperhe.netin palvelemaan eronneita vanhempia ja kehitti siellä perinteisistä eroseminaareista nettieroseminaarin. Eroperhe.netin keskustelufoorumi on Suomen suurin eronneiden vanhempien nettiyhteisö, joka järjestää myös viikoittain jäsenten tapaamisia eri puolilla maata. Sen piirissä toimii useita tukiryhmiä eri elämäntilanteissa oleville vanhemmille.


title: Tiina Kaarela

text: Kaarela on toiminut toimittajana Radiomafiassa, Radio Ainossa ja eri julkaisuissa. Hän on kirjoittanut kolumneja Vihreään Lankaan, Puuvene-lehteen ja Uuteen Naiseen, näytelmän "Köydet irti" Tiia Lousteelle ja Carita Holmströmille ja Radioteatterille yhdessä Mari Mörön kanssa pienoiskuunnelmasarjan "Kokolihakomedia".


title: Tiina Kaarela

text: Hän on ollut vuosina 2000–2004 Helsingin kaupungin asuntolautakunnan puheenjohtaja (sit. vas.), varavaltuutettu ja vuodesta 2004 Helsingin kaupungin rakennuslautakunnan jäsen.


title: Norjan kirkko

text: Norjan kirkko () on Norjan evankelis-luterilainen kirkko. Siihen kuuluu noin 71,5 prosenttia norjalaisista. Kirkon ylin elin on yleinen kirkolliskokous. Kirkon johdossa on Norjan kuningas ja lainsäädäntövaltaa käyttää Stortinget. Kirkon piispat ja rovastit nimittää Norjan hallitus. Nidarosin hiippakunnan piispalla on erityisasema, mutta kirkolla ei kuitenkaan ole arkkipiispaa. Norja lakkautti valtionkirkon vuoden 2013 alussa.


title: Norjan kirkko

text: Norjan kirkko on jaettu 11 hiippakuntaan.


title: Sotahuuto (albumi)

text: Sotahuuto (MURCD01) on helsinkiläisen Sotahuudon esikoisalbumi, joka julkaistiin "Metal Union Records" -levymerkillä 27. syyskuuta 2005. Albumi herätti laajaa huomiota ilmestyessään eri medioissa ja raskaan musiikin harrastajien joukossa varsinkin sanoitustensa puolesta. Yhtye työsti ja demotti albumin kappaleita vuodesta 2003 ja meni "Studio Watercastleen" vuonna 2005, jossa Sotahuuto äänitti debyyttinsä tuottajaan Arttu Sarvanne.


title: Sotahuuto (albumi)

text: "Sotahuuto" on musiikkityyliltään hardcore ja thrash metal -vaikutteista metalcorea, jota niin yhtye kuin arvostelijat ovat verranneet Sepulturan, Soulflyn ja Machine Headin musiikkiin. Albumin alkupuolisko on aggressiivista, toinen puoli keskittyy enemmän tunnelmaan. "Sotahuudon" nimeämättömät intro ja väliosuudet ovat ohjelmoituja koneraitoja.


title: Sotahuuto (albumi)

text: "Sotahuuto" sai pääasiassa myönteisen vastaanoton arvostelijoilta. Hardcore- ja metallimusiikin harrastajat suhtautuivat albumiin hieman kaksijakoisesti koska "Sotahuudon" sanoitukset käsittelevät elämänasenteita kristityn näkökulmasta, mikä ei ole kovin yleistä varsinkaan Suomen raskaan musiikin piireissä. Osa kriitikoista, kuten "Imperiumi.netin", jossa albumi oli "viikon levy", Turkka Holmqvist kirjoitti, että sanoitusten ja musiikin ristiriita luovat myönteisessä mielessä häiriintyneen tunnelman albumille. Lyyriset teemat kuten ahdistus, henkinen kuolema, rappio ja syntinen ihmiskunta tekevät Holmqvistin mukaan kokonaisuuden ahdistuneeksi, mikä hänen mukaansa erottaa yhtyeen muista, usein "vakavasti ateistisista" ryhmistä. Albumi sai kritiikkia siitä, että vaikka musiikki on teknisesti taitavasti soitettua, yhtyeen ilmaisua ei tuo juuri mitään uutta. Esimerkiksi "Noise.fin" Sini Hytönen kirjoitti, että albumi on "perusmetallimättöä" mutta kuitenkin että "Musisointi on kaikessa yksinkertaisuudessaan voimakasta ja tarmoa täynnä." "Korroosio.netin" Aki Nuopponen taas moitti sanoituksia hieman niiden "paatoksesta" mutta kehui, että albumi on "soitannalliselta ja toteutukselliselta puolelta vankkaa jälkeä aina laulua ja tuotantoa myöten." Stalkermusic.comin Erkka Vesa oli sitä mieltä, että "Levy on sinällään varsin kelvollista materiaalia, mutta tälläkin kertaa ongelmaksi nousee omien ideoiden puute ja liiallinen turvautuminen tehokkaaksi todettujen kohtien kierrätykseen."


title: Naide Gomes

text: Enezaide do Rosário da Vera Cruz Gomes (s. 20. marraskuuta 1979, São Tomé ja Príncipe) on portugalilainen seitsenottelija ja pituushyppääjä. Hän syntyi São Tomé ja Príncipellä, mutta sai Portugalin kansalaisuuden 22. toukokuuta 2001.


title: Naide Gomes

text: Gomes sijoittui 1999 All-Africa Games -kisoissa seitsenottelussa viidenneksi tuloksella 4974. Seuraavana vuonna hän sijoittui seitsenottelussa neljänneksi Afrikan-mestaruuskisoissa ja sai hopeaa Ibero-Amerikan mestaruuskilpailuissa, mutta karsiutui Sydneyn olympialaisissa 100 metrin aitajuoksun alkuerissä ajalla 14,43. Portugalin kansalaisuuden saamisen jälkeen Gomes voitti 2002 viisiottelun sisäratojen EM-hopeaa tuloksella 4595. Euroopan cupin ykkösliigassa hän oli pituushypyssä kolmas ja seitsenottelun Euroopan cupin kakkosliigassa toinen. Myöhemmin samana vuonna hän oli Münchenin EM-kisoissa pituushypyssä kymmenes tuloksella 623 ja seitsenottelussa kahdeksastoista tuloksella 5142. Birminghamin sisäratojen MM-kisoissa 2003 Gomes sijoittui viisiottelussa viidenneksi. Euroopan cupin ykkösliigassa hän oli pituushypyssä toinen. Seuraavana vuonna hän voitti Budapestin sisäratojen MM-kisoissa kultaa viisiottelussa tuloksella 4759, oli Euroopan cupin ykkösliigan pituushypyssä neljäs, sijoittui Ibero-Amerikan mestaruuskisoissa pituushypyssä neljänneksi ja kuulantyönnössä yhdenneksitoista tuloksella 13,80 sekä oli Ateenan olympialaisissa seitsenottelun kolmastoista pistein 6151.


title: Naide Gomes

text: Gomes voitti 2005 sisäratojen EM-kultaa pituushypyssä tuloksella 670. Myöhemmin samana vuonna hän karsiutui Helsingin MM-kisoissa pituushypyssä hypättyään 642, mutta sijoittui samoissa kisoissa seitsenottelussa seitsemänneksi tuloksella 6189. Hän voitti saman vuoden Universiadeissa hopeaa pituudessa. Moskovan sisäratojen MM-kisoissa 2006 hän voitti pituudessa MM-pronssia tuloksella 676. Myöhemmin samana vuonna hän oli Euroopan cupin ykkösliigassa 100 metrin aidoissa kuudes ajalla 13,55 ja pituushypyssä toinen. Göteborgin EM-kilpailuissa hän sai pituushypyssä hopeaa tuloksella 684. Kauden lopussa hän hyppäsi yleisurheilun maailmancupissa pituudessa toiseksi. Vuonna 2007 Gomes voitti Birminghamissa pituushypyn sisäratojen EM-kultaa hypättyään 689 ja Euroopan cupin ykkösliigan tuloksella 680 ja sijoittui neljänneksi Osakan MM-kisoissa.


title: Naide Gomes

text: Maaliskuussa 2008 Gomes voitti pituushypyssä kultaa sisäratojen MM-kisoissa Valenciassa hallikauden kärkituloksella 700. Hän voitti myös Euroopan cupin ykkösliigan pituuskilpailun. Pekingin olympialaisissa hän karsiutui pituuden loppukilpailusta, mutta voitti myöhemmnin syksyllä tuloksella 671. Vuonna 2009 hän voitti Euroopan joukkuemestaruuskilpailujen pituuskilpailun hypättyään 683 ja oli neljäs Berliinin MM-kilpailuissa tuloksella 677. Dohan sisäratojen MM-kilpailuissa 2010 hän sai pituushypyssä hopeaa tuloksella 667. Kesäkuussa hän voitti Euroopan joukkuemestaruuskilpailujen ykkösliigan pituuskilpailun. Saman vuoden Barcelonan EM-kilpailuissa hän oli pituushypyssä toinen tasatuloksella 692 kilpailun voittaneen Ineta Radevičan kanssa. Maanosien cupissa hän sijoittui pituushypyssä viidenneksi. Pariisin sisäratojen EM-kilpailuissa 2011 hän sai hopeaa pituushypyssä tuloksella 679. Euroopan joukkuemestaruuskisojen superliigassa hän oli pituushypyssä neljäs ja Daegun MM-kilpailuissa kymmenes.


title: Naide Gomes

text: Gomes on voittanut Portugalin mestaruuden 100 metrin aitajuoksussa 2004 ja 2005, korkeushypyssä 2002, pituushypyssä 2002, 2004, 2006, 2007, 2008, 2009 ja 2010 sekä seitsenottelussa 2001. Maansa sisäratojen mestaruus hänellä on pituushypyssä vuosilta 2002, 2003, 2004, 2005, 2006, 2007, 2008, 2010 ja 2011, viisiottelussa vuosilta 2001 ja 2002 sekä korkeushypyssä vuosilta 2000 ja 2002.


title: Lamborghini Diablo

text: Lamborghini Diablo oli Lamborghinin vuosina 1990–2001 valmistama superauto.


title: Lamborghini Diablo

text: Lamborghini Countachin seuraajaksi kehitetty Diablo on nelivetoinen ja moottori on sijoitettu taka-akselin etupuolelle parhaan painojakauman saamiseksi. 200 000 dollaria maksava Diablo oli luokkansa autoksi yllättävän askeettinen, CD-soitinkin oli lisävaruste, sähköikkunoita tai sähkösäätöisiä istuimia ei ollut saatavilla, eikä myöskään lukkiutumattomia jarruja.


title: Sonja Oberem

text: Sonja Oberem (o.s. Krolik, s. 24. helmikuuta 1973 Rheydt) on saksalainen maratonjuoksija. Hän on menestynyt nuorena myös triathlonissa.


title: Sonja Oberem

text: Oberem saavutti maratonjuoksussa pronssia yleisurheilun EM-kilpailuissa 2002. Hän kilpaili kesäolympialaisissa vuonna 1996 sijoittuen kahdeksanneksi ja vuonna 2000 sijoittuen 24:nneksi. MM-kilpailuissa sijoittui kahdeksanneksi 1995, seitsemänneksi 1997, kuudenneksi 1999 ja viidenneksi 2001. Vuoden 1998 EM-kilpailuissa hän oli kahdestoista.


title: Sonja Oberem

text: Oberem voitti triathlonin Euroopan-mestaruuden vuosina 1992 ja 1994.


title: Pentti Melanen

text: Pentti Sakari Melanen (6. syyskuuta 1917 Lahti – 16. helmikuuta 2003) oli suomalainen taidemaalari ja taidegraafikko.


title: Pentti Melanen

text: Melanen opiskeli Taideteollisen keskuskoulun grafiikan osastolla 1939–1946. Debyyttinäyttelynsä hän piti 1946 Helsingissä. Melanen maalasi seinämaalauksen Lahden kaupungintaloon 1958, mutta myös ikonostaaseja ja ikoniryhmiä ortodoksisiin rukoushuoneisiin ja kirkkoihin. Melanen aloitti kubistina, mutta siirtyi sittemmin abstraktismiin, jolloin hänen väripalettinsa muuttui tummemmaksi. Hän kehitti toisaalta myös oman laseeraustekniikan. Melanen toimi myös Etelä-Suomen Sanomien taidearvostelijana 1947–1955. Pro Finlandia -mitali myönnettiin Melaselle 1967, Valtion taiteilijaeläkkeen hän sai 1977.


title: Luminita Zaituc

text: Luminita Zaituc-Zelaskowski (s. 9. lokakuuta 1968 Bukarest) on Romaniassa syntynyt, Saksaa edustava kestävyysjuoksija. Hän muutti Saksaan vuonna 1990 ja sai sen kansalaisuuden 1996.


title: Luminita Zaituc

text: Zaituc edusti Saksaa naisten maratonissa vuoden 2004 kesäolympialaisissa Ateenassa ja sijoittui kahdeksanneksitoista ajalla 2.36.45. Yleisurheilun EM-kilpailuissa 2002 hän voitti samasta lajista hopeaa ajalla 2.26.58.


title: Iphigenia

text: Iphigenia voi viitata seuraaviin asioihin:


title: Stephanie Graf

text: Stephanie Graf (s. 26. huhtikuuta 1973 Klagenfurt) on itävaltalainen entinen keskipitkän matkan juoksija.


title: Stephanie Graf

text: Grafin äiti oli Itävallan mestari 800 metrin juoksussa vuodelta 1974. Graf osallistui ensimmäisiin arvokisoihinsa 1997, mutta karsiutui loppukilpailusta 800 metrillä sekä Pariisin sisäratojen että Ateenan ulkoratojen MM-kisoissa. Vuonna 1998 hän paransi ennätystään yli kahdella sekunnilla ja voitti EM-pronssia Budapestin EM-kisoissa. Vuonna 1999 hän juoksi Sevillan MM-kisoissa seitsemänneksi ajalla 1.57,92 ja kauden lopussa GP-finaalissa viidenneksi.


title: Stephanie Graf

text: Graf voitti Sydneyn kesäolympialaisissa 2000 hopeaa 800 metrillä häviten ainoastaan Maria Mutolalle. Hänen aikansa 1.56,64 on Itävallan ennätys. Hän voitti samana vuonna myös sisäratojen EM-kultaa. Vuonna 2001 Graf voitti MM-hopeaa sekä Lissabonin sisäratojen MM-kisoissa että Edmontonin ulkoratojen MM-kisoissa. Kauden lopussa hän sijoittui GP-finaalissa kolmanneksi. Seuraavana vuonna hän voitti hopeaa sisäratojen EM-kisoissa ajalla 1.55,85. Vuonna 2003 hän voitti maansa mestaruuden sisäradoilla 800 metrillä ja ulkoradoilla 400 metrin juoksussa. Birminghamin sisäratojen MM-kisoissa hän voitti hopeaa.


title: Stephanie Graf

text: Graf lopetti uransa vuonna 2004. Hän sai kesäkuussa 2010 kahden vuoden kilpailukiellon kun hänen todettiin syyllistyneen veridopingiin uransa aikana.


title: Tanskan kansankirkko

text: Tanskan kansankirkko () on Tanskan evankelis-luterilainen valtionkirkko. Siihen kuuluu noin 75,9 prosenttia tanskalaisista, ja se on Tanskan, Färsaarten ja Grönlannin suurin kristillinen kirkko. Tanskan kirkkoministerillä on ylin hallinnollinen valta kirkossa, ja lainsäädäntövalta on Tanskan parlamentilla eli Folketingetillä.


title: Tanskan kansankirkko

text: Tanskan kansankirkko on evankelis-luterilainen kirkko, millä se tarkoittaa sitä, että sen oppi perustuu Raamattuun sekä viiteen vanhan kirkon ja reformaation tunnustuskirjaan. Nämä viisi ovat Apostolinen uskontunnustus, Nikean uskontunnustus, Athanasioksen uskontunnustus, Martti Lutherin Vähä katekismus sekä Augsburgin tunnustus.


title: Tanskan kansankirkko

text: Tanskan kansankirkko hyväksyi aikanaan naispappeuden hyvin käytännönläheisellä tavalla. Vuonna 1947 erään seurakunnan kirkkoneuvosto ilmoitti haluavansa palkata seurakuntansa papiksi naisen. Silloinen kirkkoministeri Carl Martin Hermansen (Venstre) piti tätä toivetta perusteena ottaa käytäntöön naisten pappisvihkimykset,sillä valtion lainsaadäntö ei ollut asialle esteenä. Kansankäräjät sääti ja hyväksyi tätä koskevan lain suurella äänten enemmistöllä, vaikka kirkon piirissä asiaa vastustettiin laajalti. Kolme ensimmäistä naispappia sai vihkimyksensä vuonna 1948.


title: Tanskan kansankirkko

text: Tanska oli ensimmäinen valtio maailmassa, joka salli samaa sukupuolta olevien parien rekisteröidä virallisesti parisuhteensa. Tämä tuli mahdolliseksi vuonna 1989. Vuodesta 1997 alkaen näitten parien oli mahdollista saada kirkollinen siunaus, mutta ei hääseremoniaa, eikä heidän parisuhdettaan merkitty kirkonkirjoihin. Vuonna 2004 lähes 60% Tanskan kansankirkon papeista vastusti samaa sukupuolta olevien parien kirkollista vihkimistä. Vuonna 2011 Danmarks Radion tekemän kyselyn mukaan vihkimisiä vastusti enää vain 28% vastanneista papeista. Kyselyn mukaan vastustus oli voimakkainta Kööpenhaminan Herlevissä, Lollandin, Læsøn ja Bornholmin saarilla sekä Länsi-Jyllannissa Ringkøbingin, Herningin, Struerin, Lemvigin ja Thyborønin alueella. Kirkollista vihkimistä kannatti noin 62% papeista. Kansasta asiaa kannatti noin 60%, vastusti noin 28%.


title: Tanskan kansankirkko

text: Vuonna 2012 Tanskan kansankäräjät hyväksyi lain, joka mahdollisti samaa sukupuolta oleville pareille kirkollisen vihkimisen. Päätös syntyi äänin 85-24. Uusi laki antoi niille papeille, joitten vakaumusta vastaan tällaiset vihkimiset ovat, oikeuden kieltäytyä vihkimästä. Samana keväänä tehdyn kyselyn perusteella tämän arvioitiin tarkoittavan suunnilleen yhtä kolmasosaa papeista. Ratkaisu vilkastutti jonkun verran kirkosta eroamista, sillä vuoden 2012 alkupuoliskon aikana Tanskan kansankirkosta erosi yli 12 000 henkeä, kun koko edellisenä vuonna oli eronnut 13 600. Kokonaisuudessaan kyseisenä vuonna kirkosta erosi 21 118 henkeä eli noin puoli prosenttia kirkon jäsenistöstä.


title: Tanskan kansankirkko

text: 15. kesäkuuta 2013 kahdeksan tanskalaisten luterilaisten järjestöjen johtajaa antoivat julkilausuman, jossa kehottivat olemaan käyttämättä julistajina niitä pappeja ja piispoja, jotka tukevat uutta avioliittonäkemystä. Julkilausuman laatijoiden mukaan uusi vihkikaava ei ole sovitettavissa yhteen kristillisen avioliittokäsityksen kanssa ja se edustaa eettistä ja teologista harhaoppia. Julkilausumassa mukana oli niin sisä- ja ulkolähetysjärjestöjä, opiskelijajärjestö kuin myös Raamattu-instituuttikin. Julkilausumassa korostetaan, ettei siinä haluta vastustaa ihmisiä vaan väärää oppia ja opetusta ja että he rukoilevat myös homoseksuaalien puolesta, kuten myös koko Tanskan puolesta. Järjestöt korostivat myös keskinäisen yhteistyön tärkeyttä riippumatta siitä, vaikka osa valitsisikin toiminnan kansankirkon ulkopuolella osan jatkaessa sen sisällä. Julkilausumassa mukana olleet järjestöt olivat Kirkelig Forening for Indre Mission, Luthersk Mission, Evangelisk Luthersk Mission, Evangelisk Luthersk Netværk, Dansk Bibel-Institut, Kristeligt Forbund for Studerende, Kirkelig Samling om Bibel og Bekendelse ja Kirkelig Fornyelse.


title: Tanskan kansankirkko

text: Tanskan kansankirkko on Tanskan perustuslain mukaisesti valtion tukema. Kirkon nimi () kuvaa tanskalaista käsitystä kirkon ja valtion suhteista. Kirkkoa pidetään kansallisena, tanskalaisuuteen kuuluvana asiana. Perustuslaki edellyttää Tanskan hallitsijan olevan kirkon jäsen ja tämä on samalla kirkon ylin johtaja. Tällä hetkellä kirkkoa siis johtaa kuningatar Margareeta II. Tanskan kansankirkkoa koskeva lainsäädäntö tehdään Folketingetissä, eikä Tanskassa ole erillistä kirkkolakia. Muita uskonnollisia yhdyskuntia varten on säädetty erillinen laki. Kirkon hallinnollisena johtajana toimii Tanskan hallituksen kirkollisministeri, eikä kirkolla ole omaa keskushallintoa. Myöskään virallista piispainkokousta ei ole. Kirkko jakautuu hallinnollisesti hiippakuntiin, jotka puolestaan jakautuvat rovastikuntiin ja nämä edelleen seurakuntiin. Kirkon talous perustuu jäsenten maksamaan kirkollisveroon sekä valtion rahoitukseen.


title: Tanskan kansankirkko

text: Tanskan kansankirkon ylin päätösvalta kuuluu hallitukselle ja parlamentille eli Folketingetille, jossa säädetään kirkollinen lainsäädäntö. Kirkon keskushallinnosta huolehtii kirkkoministeriö ("Kirkeministeriet"). Siitä tuli itsenäinen ministeriö vuonna 1916, jolloin se erotettiin silloisesta kirkko- ja opetusministeriöstä. Ministeriötä johtaa poliittisin perustein valittu kirkkoministeri. Kirkkoministeriö on jaettu eri toimistoihin (kontor), joita ovat taloustoimisto, hallintotoimisto, henkilöstötoimisto sekä kirkon IT-asioista vastaava toimisto. Kirkkoministerillä on paljon valtaa niissäkin asioissa, jotka ovat luonteeltaan kirkon sisäisiä. Yleensä ministerit ovat kuunnelleet tarkasti kirkollista mielipidettä päätettäessä kirkon ydintehtäviin liittyvistä lakimuutoksista. Tässä on kuitenkin ollut eroja ministerien välillä, ja esimerkiksi Tove Fergo omalla kaudellaan suututti kirkollisia piirejä puuttumalla virsikirjauudistukseen sekä sivuuttaen piispojen toiveet koskien eräitä kirkollisia virkanimityksiä.


title: Tanskan kansankirkko

text: Tanskan kansankirkko jakautuu 11 hiippakuntaan, joista 10 sijaitsee Tanskan alueella ja yksi Grönlannissa. Hiippakuntaa johtaa piispa ja niillä on kullakin oma tuomiokirkkonsa. Ne jakautuvat hallinnollisesti rovastikuntiin.


title: Tanskan kansankirkko

text: Piispa valitaan vaalilla, jonka toimeksipanon määrää kirkkoministeriö. Piispaehdokkaan asettamiseksi tarvitaan vähintään 75 mutta enintään 150 vaalissa äänioikeutetun henkilön tuki sekä kyseisen henkilön suostumus ehdokkuuteen. Piispan valitsee kyseisen hiippakunnan seurakuntaneuvostojen jäsenet sekä hiippakunnan papisto. Lisäksi hiippakunnan alueella olevat vaaliseurakunnat sekä niiden papit nimeävät äänioikeutetut edustajansa vaaliin. Ehdokasta, joka saa yli puolet annetuista äänistä ehdottaa kirkkoministeriö maan hallitsijalle nimitettäväksi piispan virkaan.


title: Tanskan kansankirkko

text: Piispan tehtävänä on valvoa hiippakuntansa papiston ja seurakuntien toimintaa. Kirkolla ei ole arkkipiispaa, mutta Kööpenhaminan piispalla on erityinen asema hänen ollessa muihin piispoihin verrattuna primus inter pares, ensimmäinen vertaistensa joukossa. Piispojen tarkka rooli ja merkitys kirkossa on ollut osittain epäselvä ja samalla herkkä kysymys, sillä kirkossa on runsaasti piispuuteen epäluuloisesti suhtautuvia tahoja. 1990-luvulla piispat alkoivat pitää yhdessä epävirallisia kokoontumisia, "teekutsuja". Näistä kokoontumisista on tullut vähitellen säännöllisiä ja välillä piispat ovat antaneet yhteisiä lausuntoja ajankohtaisista asioista. Monet ovat pitäneet näitä tapaamisia pyrkimyksenä kasvattaa piispojen valtaa. Näin ajatteli myös vuosien 2001-2005 kirkkoministeri Tove Fergo (Venstre), joka oli itsekin Tanskan kansankirkon pappi. Pian virkaanastumisensa jälkeen hän ilmoitti ettei suostu tapaamaan piispoja kollektiivina vaan vain yksitellen, jotta hän ei edistäisi kirkon muuttumista "piispojen kirkoksi". Kautensa aikana Fergo joutui kuitenkin perääntymään tästä periaatteesta.


title: Tanskan kansankirkko

text: Kullakin hiippakunnalla on oma hiippakuntaneuvostonsa ("stiftsrådet"). Neuvoston tarkoitus on vahvistaa ja kehittää kirkon työtä hiippakuntansa alueella ja se edistää myös vuoropuhelua ja yhteistyötä pappien, seurakuntien, rovastikuntien ja hiippakuntahallinnon välillä. Se voi myös kerätä maksuja rahoittamaan hiippakunnallista viestintää ja kehittämishankkeita. Siihen kuuluvat hiippakunnan piispa, tuomiorovasti, yksi edustaja muista rovastikunnista kuin tuomiorovastikunnasta, kolme hiippakunnan pappien edustajaa sekä lisäksi yksi seurakuntaedustaja jokaisesta rovastikunnasta. Hiippakuntaneuvoston puheenjohtaja ja varapuheenjohtaja valitaan seurakuntaedustajien joukosta.


title: Tanskan kansankirkko

text: Kirkon hiippakuntia ovat:Färsaarten hiippakunta itsenäistyi kansankirkosta 29. heinäkuuta 2007 ja on nykyään itsenäinen Färsaarten valtionkirkko Fólkakirkjan.


title: Tanskan kansankirkko

text: Hiippakunnat jakaantuvat rovastikuntiin ("provsti"). Ne ovat useammasta seurakunnasta muodostuvia hallintoyksikköjä, joiden tehtävänä on koordinoida alueensa seurakuntien toimintaa ja taloutta. Vuonna 2015 rovastikuntia oli 107. Keskimäärin niihin kuuluu 20 seurakuntaa, mutta suurissa kaupungeissa määrä voi olla 5-6, muualla joskus jopa 40 seurakuntaa. Rovastikunnan hallinnosta huolehtii rovastikuntavaliokunta ("provstiudvalg"), jonka jäseniä ovat lääninrovasti ("provst"), yksi pappi sekä 4-8 rovastikunnan seurakuntaneuvostoista valittua edustajaa. Rovastikuntavaliokunnan tehtäviin kuuluu hyväksyä seurakuntaneuvostojen budjettiesitykset ja vahvistaa paikallisseurakuntien kirkollisveroprosentit. Lääninrovastina toimii joku rovastikunnan papeista oman toimensa ohella. Hänen tehtävänsä on huolehtia rovastikunnan papiston sijais- ja lomajärjestelyistä, valvoa kirkkojen ja hautausmaiden hoitoa sekä valvoa, että rovastikunnan pappien toiminta ja julistus on soveliasta Tanskan kansankirkkoon.


title: Tanskan kansankirkko

text: Tanskan kansankirkossa oli 2169 seurakuntaa ("sogn") vuonna 2016. Niissä oli yhteensä 2339 kirkkoa. Jokainen kirkon jäsen kuuluu johonkin seurakuntaan. Seurakuntien hallinnosta vastaavat seurakuntaneuvostot. Kaikki aikuiset seurakunnan jäsenet ovat oikeutettuja äänestämään seurakuntaneuvoston jäseniä sekä asettumaan itse ehdolle. Seurakuntaneuvosto vastaa seurakunnan taloudesta, henkilöstön palkkauksesta ja pastorin valinnasta. Pastori työskentelee valintansa jälkeen muodollisesti valtion kirkkoministeriön alaisuudessa. Pastori on vastuussa seurakunnan jumalanpalveluksista, mutta hän jakaa tämän vastuun seurakuntaneuvoston kanssa, jonka suostumus on saatava kaikkiin jumalanpalvelusta koskeviin muutoksiin.


title: Tanskan kansankirkko

text: Tanskan kansankirkossa on myös oma erityinen vaihtoehtoinen seurakuntamuoto, vaaliseurakunta ("valgmenighed"). Sillä on oma tavallisista seurakunnista poikkeava hallinto- ja taloussysteeminsä. Vaaliseurakunnan perustamiseen saa luvan kirkkoministeriöltä. Perustamiseen tarvitaan allekirjoitus vähintään 50 henkilöltä, jotka ovat vaalikelpoisia seurakuntaneuvoston vaaleissa. Heidän on myös kyettävä nimeämään Tanskan kansankirkon kelpoisuusvaatimukset täyttävä pappi, jonka olisi tarkoitus toimia perustettavan seurakunnan pastorina. Vaaliseurakunnan oikeuksiin kuuluu saada itse valita pappinsa, jäsenensä ja hallintonsa, mutta se joutuu vastaamaan papin palkkausta myöten itse kaikista kuluistaan. Se ei saa osuutta Tanskan kansankirkon kirkollisverotuloista, mutta sen jäsenet eivät myöskään itse maksa kirkollisveroa. Vaaliseurakunta toimii piispan valvonnassa. Alkuaan vaaliseurakuntia perustivat pääosin Nikolai Frederik Severin Grundtvigin teologiasta innostuneet tahot, mutta myöhemmin vaaliseurakuntia ovat perustaneet pietistiset ja sisälähetyshenkiset tahot sekä karismaattiset tahot. Vuonna 2015 vaaliseurakuntia oli noin 50.


title: Tanskan kansankirkko

text: Tanskan kansankirkko on kuuluu luterilaisena kirkkona yhteen kansainvälisistä luterilaisten kirkkojen katto-organisaatioista, nimittäin Luterilaiseen maailmanliittoon. Lisäksi sillä on yhteyksiä muita tunnustuskuntia edustaviin kristillisiin kirkkoihin. Valtakunnallisella tasolla kansankirkko on mukana Tanskan kirkkojen neuvostossa ("Danske Kirkers Råd"). Euroopan tasolla se on jäsenenä Euroopan protestanttisten kirkkojen yhteisössä ja Euroopan kirkkojen konferenssissa sekä Porvoon yhteisössä. Se on myös osa maailmanlaajuista Kirkkojen maailmanneuvostoa.